Тоқаев ўз мамлакатини Россия ва Украина ўртасидаги музокараларда воситачилик қилишни таклиф қилди\nҚозоғистон президенти Қосим-Жомарт Тоқаев 24 февраль куни Россиянинг ҳарбий босқинидан кейин Украинадаги вазият кескинлашгани ҳақида илк бор сўз очди.\n«Бизнинг позициямиз давлатимиз хавфсизлиги, суверенитети ва ҳудудий яхлитлигини таъминлашнинг муҳим заруратидан келиб чиқиши керак. 2010 йилда ЙХҲТ саммитига мезбонлик қилган давлат сифатида биз Евросиё хавфсизлигининг ажралмаслиги тамойилини таъкидлаймиз. Бу ҳақда 10 февраль куни Москвага ташрифим чоғида ҳам айтиб ўтгандим», — деди Тоқаев бугун номи “Аманат” партиясига ўзгартирилиши эълон қилинган ҳукмрон «Нур Отан» партиясининг қурултойида.\nТоқаевнинг айтишича, бўлинмаслик ва умумий хавфсизлик тамойили ишончга асосланган ўзаро тушунишни назарда тутади.\n— Афсуски, бундай бўлмади. Минск келишувлари қоғозда қолди, бу эса Украина ҳудудида ҳарбий ҳаракатларга олиб келди. Геосиёсий вазият мисли кўрилмаган даражада ёмонлашди. Ва энди, афсуски, бу тенденциянинг қайтариб бўлмайдиганлиги ҳақида гапириш вақти келди. Шунинг учун биз ҳар икки давлатни музокаралар столида умумий тил топишга, битим ва келишувга эришишга чақирамиз. Бошқа йўл йўқ. Яхши жанжалдан ёмон тинчлик яхшироқдир. Тинчлик бўлмаса, тараққиёт бўлмайди. Қозоғистон, ўз навбатида, ҳар қандай ёрдамни, жумладан, воситачилик хизматларини ҳам кўрсатишга тайёр, албатта, агар керак бўлса, деди Тоқаев.\nҚозоғистон президенти 24 февраль куни Россиянинг қўшни давлатга қуролли бостириб кириши бошланганидан кейин Украинадаги вазият ҳақида илк бор сўз очган эди. 25 февраль куни Қасим-Жомарт Тоқаев Нур-Султонда Евросиё иқтисодий иттифоқи мамлакатлари ҳукумат раҳбарлари билан учрашувда иттифоқ мамлакатларига «кечаётган геосиёсий кескинлик фонида биргаликда иқтисодий чора-тадбирлар ишлаб чиқишни таклиф қилди. У санкциялар можароси натижасида ЕОИИ мамлакатлари иқтисодиёти ва молиявий тизимлари учун салбий оқибатлар ҳақида гапирди, лекин Украинадаги уруш ҳақида гапирмади.\nРоссия 2022 йил 24 февралда Украинага тўлиқ миқёсли босқинни бошлади. Украинанинг турли минтақаларида, жумладан Киевдан бир неча километр узоқликда Россия армияси ва Украина Қуролли кучлари ўртасида жанглар давом этмоқда. Ҳар икки томондан ҳам ўлганларнинг аниқ сони номаълум.


Эрон ҳукумати норозиларнинг 180 лидери қўлга олинганини билдирмоқда\n31 октябр 2020, Тошкент вақти: 07:48\nПолиция норозиларни қўлга олмоқда.\nЭронда аксилҳукумат намойишларида иштирок этган 180 одам қўлга олинди. Ҳукумат 24 ноябрда қўлга олинганларни “норозиларнинг лидерлари” деб атади.\n-Биз тап тортмай ўзларини Америкага ёлланганини очиқ-ошкор айтган барча қўғирчоқларни қўлга олдик. Биз барчасини қўлга олдик ва Худо хоҳласа суд ҳокимияти уларга энг қаттиқ жазо чораларини қўллашга кучи етади,-деди Ислом инқилоби посбонлари корпуси бош қўмондони ўринбосари контр-адмирал Али Фадавий.\nҚўлга олинганлар ҳуқуқ-тартибот тузилмалари ходимларига ҳужум қилганликда, уй-жойларга ўт қўйганликда ва интернет орқали ноқонуний чақириқлар қилганликда айбланмоқда.\nНоябрнинг ўрталарида бир неча кун давомида Эрон бўйлаб аксилҳукумат намойишлари бўлиб ўтган эди. Намойишлар бензин нархи қимматлагани ортидан бошланган.\nAmnesty International намойишлар пайтида полиция билан тўқнашувларда камида 106 одам ўлгани ҳақида баёнот тарқатган. Ҳукумат бу рақамни инкор қилиб келмоқда, лекин ўлганлар ҳақида маълумот бермаяпти.


Мали марказидаги меҳмонхонага номаълум шахслар ҳужум уюштирди\n16:37 / 07.08.2015 1251\nМали марказидаги Мопти вилоятида жойлашган Севаре шаҳридаги меҳмонхонага номаълум шахслар ҳужум уюштириши оқибатида 1 киши ҳалок бўлди. Бу ҳақда малилик ҳарбийларга асосланган ҳолда Франс Пресс нашри хабар берган.\nАгентлик хабарида айтилишича ҳужум ҳали бартараф этилмаган.\n5 август куни Мали пойтахти Бамако шаҳридаги ҳам меҳмонхоналардан бирига қуролли ҳужум уюштирилганди.\nАйни вақтда Малининг шимолий қисми айирмачилар томонидан эгаллаб олинган. Мали ҳудудида БМТнинг тинчликпарвар кучлари ҳам жойлаштирилган. Малида ташкилотнинг 11 минг нафар ҳарбийси хизмат қилмоқда. Бундан ташқари мамлакатда Франциянинг 4 минг нафар аскари ҳам жойлаштирилган.\nМалида сиёсий инқироз 2011 йилда Ливияда Муаммар Каддафи тузуми ағдарилишидан кейин бошланганди. Ўшанда Ливия ҳудудидан Мали шимолига туареглар қабиласи кўчиб келиб, мамлакатнинг бир қисмини ўз назоратига олган ҳамда Азавад номли давлат тузганди. Кейинчалик бу ҳудудда террористик гуруҳлар ҳам пайдо бўлди.


Республика ишчи гуруҳи Сурхондарёдаги томорқаларни кўздан кечирди | O'zLiDeP\nРеспублика ишчи гуруҳи Сурхондарёдаги томорқаларни кўздан кечирди\nКарантин даври бўлишига қарамай, Сурхондарёда баҳорги дала ишлари, томорқада мева-сабзавотларни етиштириш тўхтагани йўқ. Ернинг тилини биладиган воҳаликлар тер тўкиб, томорқаларида меҳнат қилишмоқда. Куни кеча вилоятга ташриф буюрган Ўзбекистон фермер, деҳқон хўжаликлари ва томорқа ер эгалари кенгаши ҳамда Ўзбекистон либерал-демократик партияси Сиёсий Кенгаши Ижроия қўмитаси раиси Актам Хаитов бошчилигидаги ишчи гуруҳ вакиллари ҳам бунга гувоҳ бўлишди. Ишчи гуруҳ аъзолари воҳадаги деҳқон хўжаликлари, аҳоли томорқаларига экин экиш ҳолатини ўрганишди.\nАйтиш керакки, ҳозирда воҳада давлат ва фермер хўжаликлари ихтиёридаги қишлоқ хўжалигида фойдаланиш мумкин бўлган ерлардан ташқари, аҳолининг 49 минг 900 гектардан ортиқ шахсий томорқа ер майдонлари ҳам мавжуд. Ҳозирги шароитда ерни қадрлаган, унга меҳр қўйган миришкор воҳаликлар томорқасида ўз истеъмоли учун зарур бўлган маҳсулотларни етиштириб, бундан яхшигина қўшимча даромад қилиб келмоқда. Бундан ташқари, чорвачилик, паррандачилик, асаларичилик, пиллачилик билан шуғулланиб, рўзғорига барака киритмоқда.\nМисол учун Ангор туманидаги «Юқори таллимарон» маҳалласида яшовчи Ҳамид Юсупов томорқасининг 9 сотих майдонида 2 та иссиқхона ташкил этган. Унда помидор ва булғор қалампири етиштириб, самарали меҳнат қилмоқда.\n— Биринчи экиннинг ўзидан 30 миллиондан ортиқ даромад олдим, — дейди Ҳамид Юсупов. — Ҳозирда иккинчи экин сифатида экилган саримсоқ пиёзни парваришлаяпман. Бундан ташқари, маҳалламизда яшовчи аҳоли томорқасининг умумий майдони 198 гектарни ташкил қилади. Бу ҳудудда етиштирилган маҳсулотлар туман аҳолисини ҳамда бошқа вилоят ва қўшни давлат аҳолиси учун ҳам етиштирилиб, етказиб берилмоқда. Ҳозирги кунда ҳудудда 102 та иссиқхона мавжуд бўлиб, уларда помидор, бодринг, булғор қалампири, ва бошқа турдаги полиз экинлари экилган.\nСуҳбат ва мулоқотлар чоғида ишчи гуруҳ аъзолари бу иш тажрибасини барча хонадон ва маҳаллаларда кенг тарғиб қилиш кераклигини таъкидлашди.\nЖарқўрғон туманида ҳам 34 минг 265 та хонадоннинг 4 минг 300 гектар томорқа ер майдони мавжуд бўлиб, аҳоли томорқасидан самарали фойдаланиши учун зарур чоралар кўрилмоқда. Ердан унумли фойдаланиш бўйича катта тажриба тўплаган жарқўрғонликлар ер майдонида барча турдаги ноз-неъматлар парваришланмоқда. Айни пайтда бу ерда булғор қалампири, помидор, бодринг, карам, пиёз, сабзи, саримсоқпиёз, картошка сингари маҳсулотлар пишиб етилган. Томорқалардан олинган ҳосилнинг ортгани бозорларга чиқарилаяпти.\n— Бугун давлатимиз раҳбари ҳам озиқ-овқат хавфсизлигини таъминлашни энг биринчи масала сифатида кўндаланг қўймоқда, — дейди O'zLiDeP Сурхондарё вилоят Кенгаши раиси Алишер Рўзиев. — Шуни ҳисобга олган ҳолда воҳада аҳоли томорқаларининг 26,5 минг гектарига эртаки, қолган майдонларга ўртаки ва тўқсонбости зироатлари экилган. Албатта, натижада жорий йилда сурхондарёлик томорқа ер эгалари 346 минг тонна сабзавот, 60 минг тонна полиз, 106 минг тонна картошка, 3,8 минг тонна дуккакли ва 36 минг тонна бошқа турдаги маҳсулотларни йиғиб олишади. Уларнинг 376 минг тоннаси ички истеъмолга йўналтирилса, 559 минг тоннаси ички бозорларга чиқарилади. 307 минг тонна турли қишлоқ хўжалиги маҳсулоти эса хорижга экспорт қилиниши кутилмоқда.\nПартия ишчи гуруҳ вакиллари бошқа туманлардаги хонадонларнинг ҳам томорқаларини бориб кўришди ва уларга томорқанинг ҳар бир қаричидан самарали фойдаланиш бўйича зарур тавсиялар берди.\nРеспублика ишчи гуруҳининг аҳоли томорқаларига баҳорги экинларни экиш бўйича ҳолатларни ўрганиш жараёнлари давом этмоқда.\nТўрт сотих томорқадан бир мавсумда 8 миллион сўм даромад олиш режалаштирилмоқда\nШаҳрисабзлик миришкорлар томорқадан қандай фойдаланяпти?


Олотликлар халқаро турнирда 2 та олтинга эга чиқди\nЖорий йилнинг 10 сентабрь куни Қозоғистоннинг Тараз шаҳрида 2002-2003 йилда туғилган ўсмирлар ва қизлар ўртасида дзюдо бўйича Халқаро турнир бўлиб ўтди. Бахитжан Ташметов хотирасига бағишлаб ўтказилган ушбу анъанавий турнирда мезбонлардан ташқари Тожикистон, Қирғизистон, Туркманистон ва Тоҳир Файзиев мураббийлигидаги Ўзбекистон спортчилари ғолиблик учун бел олишдилар. Қизғин ва муросасиз кечган беллашувлар юртдошларимиз учун анчайин омадли келди. Ва якунда 21 нафарлик терма жамоамиз 20 та медалга эга чиқди. Қувонарлиси, совриндор спорчилар сафида бухороликлар бор. Жумладан, Олот туман БЎСМ шуғулланувчилари- Фарангиз Раджабова 57 кг вазнда, Жавлонбек Хайруллаев эса 73 кг вазн тоифасида барча рақибларидан устун келиб, шоҳсупадан ўрин олишди. Маълумот учун, мазкур турнирда Ўзбекистон терма жамоаси 6 та олтин, 4 та кумуш, 10 та бронза медали билан умумжамоа ҳисобида иккинчи ўринни эгаллади. Ушбу мусобақа терма жамоамиз аъзоларига 25-29-сентябр кунлари Қозоғистоннинг Aлмати шаҳрида ўтказиладиган кадетлар ўртасидаги жаҳон чемпионатига тайёргарлик вазифасини ўтаб берди.


УККОША ОТА МАҚБАРАСИДА ҚУДУҚ ҚАЗИЛДИ – Түркістан газеті\n«Ҳазрати Султон» давлат тарихий-маданий қўриқ-музейининг ташкилотчилигида Уккоша ота мақбарасига келувчиларни тоза ичимлик сув билан таъминлаш, дарахт кўчатлари билан гулларни суғориш, кўкаламзорлаштириш масаласи ўз ечимини топди. Манфаатли иш ҳомийлар томонидан қўллов топиб, Уккоша ота мақбараси ёнидан баҳоси 5 000 000 млн тенге атрофидаги 40 метрли артезиан қудуғи қазилди. Шу боис, қудуқ атрофига тош тўшалиб, ободонлаштириш ишлари олиб борилди.\n«Ҳазрати Султон» давлат тарихий-маданий қўриқ-музейининг директори Ахметжанов Нурбўлат Қадирули, Туркистон шаҳар фахрийлар кенгаши раисининг ўринбосари П.Дўсибеков, ҳомий Ўнғарбек ҳожи Мейирбекули Уккоша ота мақбараси ёнидаги артезиан қудуғининг очилишига иштирок этди. «Ёз мавсумида Уккоша ота мақбарасига қадам ранжида қилувчилар учун ичимлик сув етишмаслиги билан бирга, турли мевали ҳамда сояли дарахт кўчатларини суғориш, кўкаламзорлаштириш масаласи қийинчилик туғдиради. Яшил ҳиёбонлар махсус кўликлар билан сувни ташиш орқали суғорилмоқда. Жорий йилнинг кун тартибидаги масалаларнинг бири Уккоша ота мақбараси ёнидан қудуқ ёки артезиан қаздириш ишини амалга ошириш эди. Бу ташаббусимизга қўллов кўрсатиб, ўз ҳиссасини қўшган Ўнғарбек ҳожи Мейирбек-улига чин дилдан миннатдорчилик билдирамиз.\n«Ҳазрати Султон» давлат тарихий-маданий қўриқ музейига қарашли республика аҳамиятига молик ёдгорликлар қаторига кирадиган Уккоша ота мақбараси билан қудуғида сўнгги йиллари янги лойиҳалар билан ободонлаштириш ишлари ҳомийларнинг ёрдами билан қизғин олиб борилмоқда. Жорий йил Уккоша ота мақбараси билан қудуғининг атрофи тозаланиб, ўриндиқлар қайта ишланди. Автобекатга янгидан электр чироқлари тортилиб, ёруғлаштирилди. Зиёратчилар дам оладиган жойлар фойдаланишга топширилди.\nШунингдек, музейлаштириш ишлари бўйича «Уккоша ота тарихи» музейи келувчиларга эшиги ҳамиша очиқ. Музей экспозициясига Уккоша саҳобанинг ҳаётидан қадимий маълумотлар билан 70-дан зиёд археология, этнография, ёзма маданиятига тегишли экспонатлар намойиш этилди. Зиёратчиларнинг илтимосларини қаноатлантириш мақсадида, ўтин, сув қўядиган омбор халқ манфаатига топширилди. Зиёратгоҳга борадиган йўллар қайта таъмирланди»,-деди «Ҳазрати Султон» давлат тарихий-маданий қўриқ-музейининг директори Н.Ахметжанов.\n«Ҳазрати Султон» давлат тарихий-маданий қўриқ-музейининг матбуот хизмати.\nPrevious Previous post: ИСИТИШ МАВСУМИГА ТАЙЁРГАРЛИК ИШЛАРИ ҚИЗҒИН ОЛИБ БОРИЛМОҚДА\nNext Next post: ИШ СИФАТИГА ТУРҒУНЛАР ҲАМ МАСЪУЛ


Энциклопедия - маълумотлар улкан манбаи\nҲакимбек Янги йил арафасида Ўзбекистон Миллий энциклопедиясининг олтинчи жилди кўп нусхада нашрдан чиқди.\n“Ўзбекистон Миллий энциклопедияси” давлат илмий нашриёти директори Нурислом Тўхлиевнинг сўзларига қараганда, бу жилдга тўрт ҳарф (“М”нинг 2-ярми, “Н”, “О”, “П”нинг 1-ярми) билан бошланадиган мақолалар киритилган. Бу жилдда 3500 дан ортиқ мақола жамланган бўлиб, уларнинг тахминан учдан икки қисми матн, қолгани безак материаллардан (800 дан ортиқ рангли ва оқ-қора расм ва хариталар) иборат.\nН.Тўхлиевнинг айтишича, мазкур жилдни тайёрлашда 500 га яқин муаллиф иштирок этган. Энциклопедиядаги материалларнинг 65-70 фоизи Ўзбекистонга оид мавзуларда, қолгани умумбашарий мавзулардадир. Китобдан мустақиллик, мустамлакачилик, мухолифат, пантуркизм, панисломизм каби мураккаб мавзулардаги мақолалар ҳам жой олган.\nШунга қарамай, нашриёт директорининг таъкидлашича, мухолифат ҳақидаги мақолада шахслар тўғрисида маълумотлар берилмаган.\nМаълумотларга кўра, аввалги Ўзбек совет энциклопедияси 50 минг нусхада чоп этилганди. Ўзбекистон Миллий энциклопедияси эса 10 минг нусхада босилган.\nН.Тўхлиевнинг айтишича, 25 милион аҳолиси бор Ўзбекистон учун бу камлик қилади. Лекин, деди у, 2005 йилдан сўнг айни шу жилдлар лотин алифбосида ҳам нашр этилиши мўлжалланган.\nХабарларга қараганда, ўтган икки йил мобайнида энциклопедиянинг беш жилди чоп этилган. Зиёли Шокир Бадалбоевнинг фикрича, энциклопедияни чоп этишда мукаммалликдан кўра тезкорликка кўпроқ эътибор берилмоқда. Бу эса унинг сифати пасайишига сабаб бўляпти.\n“Кузатишларимга кўра, Навоий ҳақидаги мақолаларда қўпол бузилишлар бор. Ўзбекистон тарихига оид материалларда эса кўп маълумотлар тушириб қолдирилган”, деди у.\nВазирлар Маҳкамасининг 1997 йилги қарорига биноан нашриёт 12 жилдлик мазкур энциклопедияни 2005 йилга қадар яратиши керак.\nКузатувчилар 8-12 минг сўм атрофида баҳоланаётган бу китоб оддий ўзбекистонликлар учун қимматлик қилишини, шунинг учун аҳоли уни харид қила олмаётганини айтмоқда.


Тарих - BBC News O'zbek\n"Альберт Ҳоллда юзи яққол монгол қиёфали аёл пайдо бўлди ва қизиқ рақс ижро этди. У менга Наутч рақсини эслатди, ва Ғарб маданияти ўзбек маданиятини нақадар ўзгартирган экан дея ўйлашга ундади. Унинг доирачиси ҳар бир зарбани нақ ҳақоратдек жаранглатди."\nЖиноят ишлари бўйича Тошкент вилоят суди турколог ва тарихчи олим Андрей Кубатинни оқлаш ҳақида қарор чиқарди.\nЎзбекистонда, эндиликда, оилавий йиғин ва тадбирларда икки нафардан ортиқ хонанданинг ёки гуруҳнинг хизмат кўрсатишига рухсат берилмайди. Асосий тирикчилик манбайи тўйлар бўлган ёш санъаткорларнинг Би-би-си Ўзбек Хизматига маълум қилишича, бундай чеклов уларнинг келажагига салбий таъсир кўрсатиши мумкин.\nЎзбекистон: Кампиртепа Александр Македонский қалъасими?\nЎзбек расмийларига кўра, Термизга яқин Кампиртепа археологик ёдгорлиги тарихий манбаларда тилга олинган ва йўқотилган деб кўриб келинган Окс Александрияси қалъасидир.\nДунё: Майкл Жексон ҳаётининг сўнгги куни қандай ўтган?\nАҚШ Мичиган Университети аспиранти Кристофер Фортнинг айтишича, яқин ойларда атоқли Ўзбек адиби Абдулҳамид Сулаймон ўғли Чўлпоннинг "Кеча ва кундуз" романи инглиз тилида китоб ҳолида нашрдан чиқади.


Арманистон Тоғли Қорабоғ урушида неча киши ўлганини маълум қилди | Azon.uz - Ахборот-таҳлилий портал\n1324 15:30 03.01.2021\nТоғли Қорабоғда 27 сентябрдан 9 ноябргача давом этган урушда арман томонидан 3330 киши ҳалок бўлган. Бу ҳақда Арманистон Соғлиқни сақлаш вазирлиги матбуот котиби Алина Никогосян Фейсбукдаги саҳифасида маълум қилди.\nУнинг ёзишича, 1 январгача 3330 жасад суд-тиббий текширувидан ўтказилган. Уруш бошлангандан бери ўлганларнинг шахсини аниқлаш мақсадида жасадлар ва қолдиқлардан 1441 та намуна олинган, айни пайтда 871 та намуна текшириляпти. Ҳозирги пайтгача 436 жасаднинг шахси аниқланган. “Суд тиббиёти илмий-амали й маркази мутахассислари жасадларни текшириш ва идентификация ишларини давом эттирмоқда”, – дея ёзди матбуот котиби.\nЭслатиб ўтамиз, Тоғли Қорабоғ уруши 10 ноябрга ўтар кечаси Озарбайжон, Арманистон ва Россия ўртасида тузилган келишув билан ниҳоясига етди. Томонлар ўт очишни тўхтатишга, асирлар ва ҳалок бўлганларнинг жасадларини алмашишга рози бўлди. Арманистон Келбажар, Лочин ва Ағдам туманларини Озарбайжонга қайтариб берди, Тоғли Қорабоғга Россия тинчликпарвар кучлари жойлаштирилди.\nАрманистоннинг Тоғли Қорабоғдаги мағлубиятидан сўнг мамлакатда бош вазир Никол Пашинянга қарши норозилик намойишлари бошланиб кетди.\nАрманистон Тоғли Қорабоғ Махсус Озарбайжон\nАрманистон ҳарбийларни Қорабоғ ҳудудига ноқонуний жойлаштирмоқда\n1185 19:30 28.02.2021\n662 21:30 26.02.2021\n1058 12:00 26.02.2021\n899 15:22 25.02.2021


Ўшлик ўқувчилар вақтинчалик сақлаш изоляторини бориб кўрдилар | ҚИРҒИЗИСТОН ЯНГИЛИКЛАРИ\nЎшлик ўқувчилар вақтинчалик сақлаш изоляторини бориб кўрдилар\nШаҳар таълим бошқармаси майда ҳуқуқбузарликка йўл қўйган мактаб ўқитувчилари учун маҳбусларни вақтинча сақлаш изолаторига экскурсия уюштирди. Ўқувчилар экскурсиядан сўнг «бошқа ёмонлик қилишни истамаётганини» билдирдилар.\nЎш шаҳар ички ишлар бўлими матбуот котиби Замир Сидиковдан олинган маълумотларга кўра, 14 – 21 феврал кунлари ИИБ ҳамда шаҳар таълим бошқармаси ҳамкорликда майда ҳуқуқбузарликларга йўл қўйган ўқувчилар учун маҳбусларни вақтинчалик сақлаш изоляторига экскурсия уюштирди.\nТадбирдан асосий мақсад - ўсмирлар ўртасида жиноят ва рэкетнинг олдини олиш, «улар шўхликлари қандай оқибатга олиб келишини» англаб етишларига кўмак кўрсатиш бўлган.\n«Бази ўқувчилар жиноят нималигини ҳам билмайди, ёшликда қилиб қўйган қилиқлари учун боши берк кўчага кириб қолишлари мумкинлигига ақли етмаслиги мумкин. Бундай жойларни кўриб болалар жиноятдан олислайди . Бу ерга ўқувчилар у ёғда турсин, катталар ҳам киришни истамайди», - дейди Сидиқов.\nМилиция полковниги Қасим Кадиров мактаб болаларига жиноят турлари ва нима сабабдан ўсмирлар бу ерга тушиши мумкинлиги ҳақида гапириб берди. Кадировнинг ўзи бундай тадбирларни ёшлар «жиноятга илакишиб, ўз келажакларини барбод қилмасликлари» учун ўтказиб туриш лозим деб ҳисоблайди.\nТаълим бошқармасининг хабар беришича, изоляторларга бориш учун ИИБ рўйхатида турган - 18та мактабнинг 9, 10 ва 11чи синф ўқувчилари танлаб олинган.\nЎқувчилар учун «қўрқинчли»\n«Олимп» номли мактаб 10чи синф ўқувчиси Асанаали ўғли Тимирлан маҳбусларни сақлаш жойида бўлиш унинг учун қизиқарли кечканлиги айтади.\n«Менимча улар ушбу экскурсияни келажакда жиноятни кисқартириш учун уюштирганлар. Бу жойларни ўз кўзи билан кўрган ҳар бир шахс бу ерга қайтиб келишни истамайди», - ўз таасуротлари билан ўртоқлашди ўқувчи.\nБарпи Аликулов номидаги №38 сон мактаб тўққизинчи синф ўқувчиси Абдурсин Боронбаев «бу ерга» биринчи бор келганини ва бу ер у учун жуда кўрқинчли бўлганлигини айтди.\n«Кириётганда жуда қўрқинчли эди. Бутун ҳаёлимни энди ёмонлик қилмайман деган қатиъй қарор қамраб олди», - дейди Абдурасул.\nБарпи Аликулов номидаги №38чи сон мактаб директори ўринбосари Алдиракова сўзларига кўра, ВСИга экскурсияга юбориш учун «психик ва жисмонан тетик лидер ўқувчилар» танлаб олинган.\n«Ўқувчилар кучли таасурот остида эдилар. Биз экскурсияни ўз вақтида ташкил қилдик деб ўйлайман. Маҳбуслар битта камеранинг ўзида овқатланиб, ётиб-туришлари ўқувчиларда ҳаммасидан кўра кўпроқ таасурот қолдирди», - дейди Алдиракова.\nМихаил Ломоносов номидаги №3чи мактаб директори Гулсара Атабаева ҳам ИИБ ташаббусини қўллаб-қувватлади.\nҲуқуқ соҳасида мутахассис Сабир Арстанов ҳозирда ўқувчилар орасида жуда кўп «криминал» тушунчалар мавжудлигини ва вақтинчалик сақлаш жойларида маҳбусларни кўриб ўқувчилар керакли сабоқ оладилар, деб ҳисоблайди.\n«Юз бор эшитгандан, бир бор кўрган афзал. Экскурсия яхши натижалар беради деб ўйлайман», - деди Арстанов.\nАввалги мақолаЎш Ўзбекистон олдидаги қарзи туфайли газсиз қолмоқда\nНавбатдаги мақола«Одамлар ҳақида суҳбат» кўргазмаси «таниқли» қирғиз фотографлари суратларисиз бўлиб ўтди


Rost24 - Ўзбекистонда 40 мингга яқин талабанинг онлайн таҳсил олишга имконияти йўқ\nБунга эса Ахборот технологиялари ва коммуникацияларини ривожлантириш вазирлиги масъулдир.\nЎзбекистонда 40 мингга яқин талабанинг онлайн таҳсил олишга имконияти йўқ. Бу ҳақида Олий ва ўрта махсус таълим вазирлиги бошқарма бошлиғи Алишер Абдуллаев rost24.uz мухбирига маълумот берди.\nАбдуллаевнинг далолат қилишича, талабаларнинг интернетга уланиш имкониятига бўйича Ахборот технологиялари ва коммуникацияларини ривожлантириш вазирлиги масъулдир.\n“Республикамизнинг барча ҳудудларида интернет тезлиги бир хил эмас. Президентимиз қарорларига кўра, бунга Ахборот технологиялари ва коммуникацияларини ривожлантириш вазирлиги масъул ҳисобланади. Айни пайтда босқичма-босқич интернет етиб бормаган ҳудудларга оптик толали тармоқлар етказилмоқда. Бу ҳозирда маълум бир босқичга етиб келган. Бироқ муаммолар ҳамон мавжуд. Биз статистикаларни олиб бордик. Натижалар, салкам 40 мингга яқин талабада онлайн ўқиш имконияти мавжуд эмаслигини кўрсатмоқда.\nМамлакатимизда айни пайтда 580 минг нафар талаба бўлса, уларнинг 50 – 40 минг нафари тўғридан-тўғри платформа ва вебинарларда қатнаша олмаган, улар учун шароит яратиб берилади. 1-4 курс талабалари ҳозирда анъанавий ўқишни давом эттирмоқда”, деди Олий ва ўрта махсус таълим вазирлиги бошқарма бошлиғи Алишер Абдуллаев.\nПандемия даврида олий ўқув юртларида масофавий таълим жорий этилди. Бунда барча ўқув юртларида дастурий таъминотлардан фойдаланилди. Бир вақтнинг ўзида онлайн таҳсил олаётган талабаларнинг интернет тармоғига уланиш бўйича муаммоларга дуч келаётгани ҳақидаги маълумотлар ижтимоий тармоқларни тўлдирди. Худди шу вақтда эса, АКТ вазирлиги Speedtest Global Index мобил алоқа интернет тезлиги жаҳон рейтингида Ўзбекистон мобил интернет тезлиги натижаларига кўра, яна 2 та позицияга кўтарилганини маълум қилган.\nЎзбекистон ҳозирги кунда интернет тезлиги бўйича 174 та мамлакат ичида 94-ўринни эгалламоқда.\nМаълумот учун: Speedtest портали интернет тезлигини текшириш учун умумжаҳон интернет фойдаланувчилар томонидан ишлатилади. Портал фойдаланувчилар томонидан берилган маълумотлар асосида таҳлил олиб боради.\nТег: талаба онлайн АКТ\n5 Stars https://vanzari-parbrize.ro/geamuri/geam-alfa_romeo-gtv_916_-2001-120967.html


ЖАЗИРАМАДА СОЧЛАРНИ ОЗИҚЛАНТИРИШ СИРЛАРИ | Суғдиёна биринчи аёллар электрон журнали\nЖАЗИРАМАДА СОЧЛАРНИ ОЗИҚЛАНТИРИШ СИРЛАРИ\nСочнинг қуруқлашиши, тез-тез ёғланиши, бош терисининг терлаши ёз мавсумига хос ҳолат. Ҳатто энг замонавий парваришловчи воситалар ҳам жазирима ёз тафтини бироз олгандек туюлса-да, бу ўзгаришларни бартараф этиш осон эмас. Аммо соч ва тери парвариши ҳақида батафсил маълумотга эга бўлсангиз, бу борада муаммо бўлмаслиги аниқ. КЕРАК БЎЛАДИ: тухум, қатиқ, алоэ барги, зайтун ёғи, шафтоли данаги, чакамуғ мойи, сирка, мойчечак гуллари.\nҚуруқ соч учун\n3-4 ош қошиқ ёғсиз қатиққа 1 дона тухум ва 1 чой қошиқ зайтун ёғини аралаштиринг. Ниқобни соч илдизидан то узунлигига қарата суртинг. Сўнг бошни целлофан билан ўраб, 15-20 дақиқага қолдиринг. Сочни ювишда эса илиқ сувдан фойдаланиш керак. Мазкур ниқобни ҳафтада 2 маротабагача такрорлаб турсангиз, соч қуруқлашиши ва синувчанлигининг олдини олган бўласиз. Агар ёғли бўлса...\nМана бу рецептни синаб кўринг: 1 дона тухумни аталаб, унга 1-2 ош қошиқ лимон шарбати қўшинг. Аралашмани соч илдизидан узунлигигача яхшилаб суртиб, 25 дақиқага қолдиринг. Сўнг илиқ сувда чайинг ва мойчечак дамламаси билан муолажани якунланг. Бу усулдан 2-3 кунда бир маротаба фойдаланиш мумкин. Бош терисининг қичишишида\nАгар бош терисининг терлаши сабаб, сочингиз тез-тез қичишса, мана бу тавсиялар сизга асқотади. Зайтун, бодом ёки шафтоли данагининг ёғини намланган соч илдизига суртиб, 30 дақиқага қолдиринг. Сўнг илиқ сувда чайинг. Мазкур мойлар соч илдизини тинчлантирувчи ҳамда мустаҳкамловчи хусусиятга эга. Муоалажани бир ҳафтада бир марта бажариш кифоя. Гуллаётган сочларга\n1 ош қошиқ чакамуғ (репейный) ёғини сув буғида илитиб, соч илдизидан узунлигига қадар суртинг ва целлофан билан ўранг. Орадан 15-20 дақиқа ўтгач, 2-3 томчи сирка аралаштирилган 2 литр сувда чайинг. Мазкур усулдан ҳафтасига бир маротаба фойдаланишингиз мумкин. Соч тўкилишининг олдини оламиз\n1 стакан ёғсиз қатиққа 1-2 та алоэ барги шарбатини аралаштиринг. Ниқобни соч илидизига яхшилаб суртинг. Сўнг целлофан билан ўраб, 30 дақиқага қолдиринг. Сочни ювишда илиқ сувдан фойдаланилади. Мазкур ниқоб нафақат соч тўкилишининг олдини олади, балки уни узайтиришга ҳам хизмат қилади.\n–ÂÂ Сочни шампунь билан ювгандан сўнг бальзамдан фойдалансангиз, уни илдизга теккизмай суртишга ҳаракат қилинг. Акс ҳолда соч илдизи бўшашиб, яхши турмакланмайди.\n–ÂÂ Сочингиз жуда ёғли бўлса, гўзаллик салонида кимёвий ишлов бериш йўли билан муаммога ечим топиш мумкин. Бунда соч илдизидан 3 см. ўлчамда кимёвий ишлов берилиб, қўшимча ҳажм ва бош терисининг нисбатан кам ёғланишига эришиш мумкин.ÂÂ Twitter НравитсяSocButtons v1.5


Нью-Йорк шифохонасида отишма юз берди, жабрланганлар бор\n08:33 / 01.07.2017\nНью-Йоркнинг Бронкс туманидаги шифохонада отишма юз берди. Оқибатда бир неча киши жабр кўрган, деб хабар бермоқда Associated Press ахборот агентлиги.\nОтишма маҳаллий вақт билан соат 14:50да шифохонанинг 16-қаватида бошланган. Отишма оқибатида камида 2 киши жароҳат олган, деб хабар берган полицияга иқтибос келтирган ҳолда CBS телеканали. The New York Times нашри маълумотларига кўра, уч шифокор жароҳат олган.\nВоқеа жойига полиция ва ўт ўчирувчилар етиб келишган. Тахмин қилинишича, отишмани содир этган кимса милтиқ билан қуролланган бўлган. Полиция вакилининг твиттерда маълум қилишича, у ҳалок бўлган. Унинг олдида жароҳат олган аёл топилган.\nТаъкидланишича, жиноятчи шифохонанинг собиқ ходими бўлган бўлиши мумкин.\nОқ уйда АҚШ президенти Дональд Трамп ушбу воқеадан хабардорлиги маълум қилинган.\nБу кун давомида АҚШдаги шифохоналарда содир этилган икккинчи отишма бўлди. Аввалроқ Лас-Вегасдаги шифохоналардан бирида бемор отишма очиб, икки кишини яралаб, сўнгра ўзининг жонига қасд қилган.\nотишма Нью-Йорк шифохона


"Шўртан" мураббйии Эдгар Гесс ўз аризасига кўра ишдан бўшади / CHAMPIONAT.asia\n"Шўртан" мураббйии Эдгар Гесс ўз аризасига кўра ишдан бўшади\n15 май 2013 11:04\nБунгача “Шўртан” футбол клуби бош мураббийи сифатида ишлаб келган Эдгар Гесс бугун, яъни 14 май куни ўз аризасига биноан ишдан бўшашни лозим топди.\nБу ҳақда мураббий клуб раҳбариятига ёзма равишда маълум қилди. Бу ҳақида клуб расмий сайти хабар тарқатмоқда.\n“Шўртан” мухлислари яхши билишади, жорий мавсумни жамоамиз кўнгилдагидек бошлай олмади. Айни пайтда ғузорликлар еттита ўйиндан сўнг 7 очко жамғарган ҳолда 11-ўринда боришмоқда. Мана шу натижалар туфайли ҳам Эдгар Яковлевич ишдан кетишни лозим топди. Шу вақтгача унга ёрдам бериб келган Олег Тюлькин ҳам Ғузорни тарк этди.\nБундан буён жамоани маҳаллий ишқибозларга яхши таниш бўлган Зоир Тўрақулов бош мураббий вазифасини бажарувчи сифатида бошқариб боради. Шу ўринда Эдгар Гессга Ғузордаги фаолияти учун миннатдорчилик билидириб қоламиз. “Шўртан” бу мураббий қўл остида ўтган вақт мобайнида бир қатор ютуқларни қўлга киритди. Буни клуб ишқибозлари асло унутишмайди.


Шимолий Корея Трампнинг сўзларини "уруш эълон қилиш", деб баҳолади\n01 июн 2020, Тошкент вақти: 21:22\nШимолий Корея ташқи ишлар вазири Ли Ён Хо.\nШимолий Корея ташқи ишлар вазири Ли Ён Хо АҚШ президенти Дональд Трампнинг Пхеньянга нисбатан қилган огоҳлантирувини “уруш эълон қилиш”, деб баҳолади.\n-Қўшма Штатлар бизга уруш очганидан келиб чиқиб, биз жавоб чораларини кўриш ҳуқуқига эга бўлдик. Жумлдан, Американинг бомбардимончи самолётларига, ҳатто улар бизнинг ҳаво чегарамиз ҳудудига кирмаган бўлса ҳам, ўқ узиш ҳуқуқига, -деди Ли Ён Хо 25 сентябрь куни БМТ Бош ассамблеяси йиғилиши пайтида.\nДональд Трамп БМТда 19 сентябр куни сўзлаган нутқида: "Қўшма Штатларда куч ҳам, чидам ҳам кўп. Бироқ ўзини ёки иттифоқчиларини мудофаа қилиш зарурати пайдо бўлиб қолса, бизнинг Шимолий Кореяни йўқ қилишдан бошқа чорамиз қолмайди", деб айтган эди.\nБунга қадар Шимолий Корея АҚШ ва Японияга қарши ракета синовларини ўткизган ва Вашингтонга Шуам оролларига зарба бериш билан таҳдид қилганди.\nАрманистон бош вазири коронавирус инфекциясини юқтириб олди\nАрманистон бош вазири Никол Пашинян коронавирусга чалинди. Бу ҳақда у Фейсбукдаги ўз саҳифаси орқали маълум қилди.\nПашинянга кўра, коронавирус инфекцияси унинг оила аъзоларида ҳам аниқланган. Хасталик ташқи аломатларсиз ва юқори ҳароратсиз кечмоқда, бироқ бош вазир бошқа ҳамкасбларига инфекция юқтирмаслик учун маълум муддат уйидан туриб ишлашга қарор қилган.\nАрманистонда шу пайтгача коронавирус инфекциясини юқтириб олиш билан боғлиқ 9 минг 282 та ҳолат қайд этилган. Хасталик туфайли 131 бемор нобуд бўлган.\n16 мартдан бу мамлакатда фавқулодда вазият тартиби жорий қилинган бўлиб, расмийларнинг сўнгги қарорига мувофиқ, у 13 июнгача чўзилган.\n18 майдан Арманистонда жамоат транспорти ишга тушди, бироқ йўловчилардан ниқоб ва қўлқоп тақиш талаб қилинмоқда. Мамлакатда шу кунда савдо марказлари ва умумий овқатланиш жойлари тўла очилган.\nБу ҳолат акс этган фотосуратни Майами-Дейд округининг полиция департаменти Фейсбукдаги ўз саҳифасига жойлади. “Биз буни тўғри йўл узра дуруст қадам, деб ҳисоблаймиз”, дейилади расмга илова қилинган ёзувда.\nАҚШнинг кўп шаҳарларида ўтган ҳафта полиция томонидан аёвсизларча қўлга олиниши важидан жон таслим қилган Жорж Флойднинг ўлими ортидан норозилик намойишлари олти кундан бери давом этмоқда. Айрим жойларда норозилик чиқишлари зўравонлик касб этиб, полиция билан тўқнашувларга айланиб кетган. Тартибсизликлар ортидан Лос-Анжелес, Майами, Детройт ва Филадельфия дохил тақрибан 40 шаҳарда оқшом тушганидан сўнг кўча намойишларини ўтказиш тақиқлаб қўйилган.


Зангиотада адвокат бир кунда 162 одамга хизмат кўрсатгани аниқланди - Zamin.uz\nЗангиотада бир адвокат бир кунда 162 одамга хизмат кўрсатгани маълум бўлди. Бу ҳақда “Адвокат” нашри ёзмоқда.\n- 2009 йилдан 2018 йилни ҳам ичига олган давргача жиноят ишлари бўйича биз давлат бюджетидан 75 миллиард сўм ажратдик, — дейди Молия вазирлиги департаментининг бош иқтисодчиси бепул юридик ёрдам мавзусига бағишланган давра суҳбатида. — 67% фақат шаҳарга тўғри келмоқда. Бу ерда бошқа масала эътиборга молик. Адвокатлар хизматини тўлашга маблағ берадиган Молия вазирлигига пул қандай сарфланаётгани ҳақида ахборот берилмайди. Бизга раҳбарият топшириқ беради: “Боринглар ва пул қандай сарфланаётганини билиб, бизга ҳисобот қилинглар”. Биз Тошкент вилояти ва шаҳарга чиқдик, ва мантиққа зид ва ақлга сиғмайдиган далилларни аниқладик. Масалан, Зангиота туманида бир адвокат 2 январь куни бир кунда 162 одамга хизмат кўрсатди. Бу ҳақиқатга тўғри келадими?\nАдвокатлар палатаси раиси Алим Эрназаров бу муаммога қисқа шарҳ берди. Унинг айтишича, “навбатчи адвокатлар” деб аталадиган бундай адвокатлар соҳанинг оғриқли нуқтаси, чунки улар одатда ҳуқуқни муҳофаза қилиш органлари билан яқин ҳамкорликда ишлайди.\n- Сиз тўғри таъкидлаб ўтганингиздек, кунига юздан ортиқ ишларни кўриб чиқадиган адвокатларга маблағ беҳуда тўланмоқда, чунки бошқа адвокатлар бундай имкониятга эга эмас, — изоҳ берди у. — Бу йўналишда биз ҳозир иш олиб бормоқдамиз. Бу эса барча адвокатга тенг ишлаш ҳуқуқини бериш учун шарт-шароит яратади.\nБиз ҳам терговчиларнинг тайёр ҳужжатларини имзолаш билангина шуғулланадиган “сохта” адвокатлар, давлат ғазнасини ўмарувчи коррупцион тизимдан фақат шу йўл билан қутулиш мумкин деб ҳисоблаймиз, дея якунланади хабар. “Замин” янгиликларини “Telegram”да кузатиб боринг\nTelegram орқали “Тезкор адвокат” дастурида исталган адвокат билан боғланиш мумкин\nЎзбекистонда коронавирусдан тузалганлар сони 2800га яқинлашди


Жиззах юридик техникуми битирувчилари диплом топширилди » Sangzor.uz - Жиззах янгиликлар портали\nSangzor.uz - биз сизга яқинмиз! » Breaking news » Жиззах юридик техникуми битирувчилари диплом топширилди\nBreaking news / ДХА янгиликлари / Таълим\nБугун Жиззах вилояти юридик техникуми битирувчиларига диплом топшириш маросими бўлиб ўтди. Президентимизнинг "Ўзбекистон Республикасида юридик таьлим ва фанни тубдан такомиллаштириш бўйича қўшимча чора-тадбирлар" тўғрисидаги Фармони асосида айнан шу мақомга эга бўлди.\nТадбирда сўз олганлар таълим сифатини ошириш мақсадида техникумда катор лойиҳалар амалга оширилаётганлиги ҳақида гапидилар. Масалан, Тошкент Давлат Юридик Университети профессор-ўқитувчилари билан ҳамкорлик йўлга қўйилган. Юқори малакали профессорлар техникум ўқувчиларига онлайн платформалар орқали маҳорат дарслари ўтишлари бу йил ҳам режалаштирилган. Жиззах юридик техникуми юридик таълимни ривожлантириш соҳасида профессионал таълим тизимида вилоятнинг етакчи таълим муассасаларидан ҳисобланади. Техникумнинг моддий техник базаси мустаҳкамланиб, ўқитиш сифати йилдан йилга ошиб боряпти. Бу ерда ўқувчилар, давлат гранти ҳамда тўлов контракт асосида таълим олишади. Мазкур техникумни битирган ўқувчилар ўз соҳасига мос бакалавриат таълим йўналишлари бўйича, кириш имтиҳонларисиз, якка суҳбат оркқали, Тошкент давлат юридик университетида 2 курсдан ўқишни давом эттириши мумкин. Битирувчилар юридик техникум дипломи билан 90 дан ортиқ мутахасисликлари бўйича ишга жойлашишлари мумкин.\nТадбир якунида ўқиш даврида таълим-тарбия жараёнини самарали ташкил этишда кўмаклашган ва техникум нуфузини оширишда муносиб ҳисса қўшган талабаларнинг ота-оналарига ташаккурномалар берилди. Тадбирга келган меҳмонлар томонидан 116 нафар битирувчиларга тантанали равишда диплом топширилиб, уларнинг келгуси фаолиятига омадлар тиланди.\nЖиззахда ҳуқуқий ахборот нашрлари савдо ярмаркаси ташкил этилди


Андижонда кезаётган Рамазон файзи\n14:31 / 25.06.2016\nЮртимизда ажиб файз, бетакрор шукуҳ ила Рамазон ойи меҳмон бўлиб турибди. Мана шу баракотли 30 кун давомида инсонлар кўнглида ўзгача меҳр-мурувват, шукроналик ва ҳалимликни сезамиз.\nАйниқса, Юртбошимиз томонидан муборак Рамазон ойини муносиб тарзда ўтказиш тўғрисида қабул қилинган Қарор ўлкамиз мусулмонлари қалбини мислсиз ифтихорга тўлдирди. Азалдан ўзи шундай, ўзбек миллати қадим-қадимдан бир ишни бошласа, алоҳида тадорик билан бошлайди. Муборак ой бошланиши олдидан шаҳар, туман марказлари, маҳаллаларнинг гузару-кўчалари, қабристонларда оммавий ҳашарлар ўтказилиб, ободонлаштириш-кўкаламзорлаштириш ишлари амалга оширилди.\nВодийнинг гавҳар гўшаси бўлган Андижоннинг файзли масжидларидаги ҳар оқшом ўқилган таровеҳ номозларида бўлганимизда, инсонлар юз-кўзида бугунги кундан беадад шукроналик ҳиссини туйдик. Кеча оқшом вилоятдаги мавжуд 159 та расмий масжидда Қуръон хатмоналари якунига етказилди.\n- Нуроний оқсоқоллар Яратгандан Мустақиллигимизнинг абадий бўлиши, эл-юртга тинчлик-хотиржамлик, сўраб дуолар қилдилар, - дейди Олтинкўл туман бош имом хатиби Муҳаммдюсуф Тўрақулов.


Ўзбекистон мусулмонлари идораси карантин шароитида ҳайитни нишонлаш бўйича тавсиялар берди - zarnews.uz\nЎзбекистон мусулмонлари идораси карантин шароитида ҳайитни нишонлаш бўйича тавсиялар берди\nЎзбекистон мусулмонлари идораси Уламолар Кенгаши карантин шароитида Рамазон ҳайитини нишонлаш бўйича қуйидаги тавсияларни тақдим этади:\n2. Уламолар ва имом-хатиблар томонидан бугунги вақтинчалик қийинчиликларга қарамасдан, Рамазон ҳайити ҳар доимгидек хонадонларимизга, дилларимизга қувонч, юртимизга файзу барака кириши, бир-биримизга бўлган меҳр-оқибатимизни янада зиёда бўлишига сабаб экани тўғрисида, оммавий ахборот воситалари, теле, радиоканаллар, босма ва электрон нашрларда кенг кўламли тарғибот ишлари амалга оширилади.\n3. Ҳайит арафасида ва байрам кунлари ёши улуғ кексаларимиз ва беморлар ҳолидан хабар олиш ҳамда ҳайит билан табриклаш ва бошқа миллий урф-одатларимиз билан боғлиқ анъаналаримизни карантин талабларидан келиб чиққан ҳолда амалга ошириш тавсия этилади.\n4. Қорақалпоғистон Республикаси, Тошкенг шаҳри ва вилоятларнинг марказларида “Рамазон ҳайити – хайру саховат айёми”, “Рамазон ҳайити – хурсандчилик мавсуми”, “Ийдул фитр – катта шодиёна” мазмунидаги ёзувлар пешлавҳалари жойлаштирилади.\n5. 2020 йил 24 май куни Ўзбекистон мусулмонлари идорасининг Рамазон ҳайити табриги юртимиз аҳлига етказилади. Ушбу табрикдан сўнг энг табаррук уламолар томонидан Рамазон ҳайити фазилатлари тўғрисида телевидения орқали интервьюлар тизимли равишда давом эттирилади.\n6. Рамазон ҳайити арафасида аҳолининг ёрдамга муҳтож қатламларини қўллаб-қувватлаш мақсадида, ҳомийларни жалб этган ҳолда “Саховат ва кўмак” умумхалқ ҳаракати кенг қамровли амалга оширилади.\n7. Рамазон ҳайити арафасида барча телеканаллар орқали эфирга узатилиши режалаштирилган кўрсатувлар Медиа-режаси асосида Қорақалпоғистон Республикаси қозиёти қозиси, Тошкент шаҳар ва вилоятлар бош имом-хатиблари ҳамда халқимиз орасида обрўли диний уламоларимиз томонидан ташкил қилинади ва кенг ёритилади.\n8. Қорақалпоғистон Республикаси қозиёти қозиси, Тошкент шаҳар ва вилоятлар бош имом-хатиблари томонидан ижтимоий тармоқлар орқали, “Рамазон ҳайити муборак бўлсин!” мавзусидаги маърузаларни Рамазон ҳайити куни онлайн тарзда бериб боришни ташкил этади.\nТеглар: ҳайит Ўзбекистон Мусулмонлари идораси\nСамарқандда мингдан зиёд муҳтож ва мискин оилаларга эҳсон тарқатилди\nЎзбекистон мусулмонлари идораси ижтимоий тармоқларда тарқалган аудиохабарга муносабат билдирди\nКоронавирусдан вафот этган инсон қандай дафн этилади? Ўзбекистон мусулмонлари идораси фатво берди


Президент Шавкат Мирзиёев сырт еллерде жумыс ислеп атырған пуқараларды қоллап-қуўатлаў мәселесинде жыйналыс өткерди » Informaсiyalɩq portal\nПрезидент Шавкат Мирзиёев сырт еллерде жумыс ислеп атырған пуқараларды қоллап-қуўатлаў мәселесинде жыйналыс өткерди\nПрезидент Шавкат Мирзиёев басшылығында сырт еллерде жумыс ислеп атырған пуқараларды қоллап-қуўатлаў мәселесинде өткерилген жыйналыстан (https://president.uz/uz/lists/view/3780) әҳмийетли тезислер.\nСыртқы мийнет миграциясының аймақлардағы филиаллары сырт еллердеги жумыс бериўшилер менен тиккелей ислесиў ҳуқықы бериледи. Бул филиаллар баслықлары Қарақалпақстан Республикасы Министрлер Кеңеси баслығы ҳәм ўәлаятлар ҳәкимлериниң жәрдемшилери есапланады.\nӨзин өзи жумыс пенен тәмийинлеген шахсларды дизимге алыў системасын сырт еллерде жумыс ислеп атырған пуқаралардың мийнет стажын есаплаў ушын да қолланыўға тапсырма берилди.\nБас министр орынбасарларына миграция бойынша экономикалық, финанслық ҳәм шөлкемлестириў-ҳуқықый жәрдем бериў системасын ислеп шығыў ўазыйпасы жүкленди. Бул система сырт елге жумыс ислеўге кетиўши пуқараларға кәсип, шет тили, сырт елде жумыс ислеў көнликпелерин үйретиў, жол ҳақы, қамсызландырыў (страхование), пенсия ҳәм кредит алыў мәселелерин өз ишине алады.\nСондай-ақ, бул система арқалы сырт елде ислеп атырған пуқараларға сол сырт ел банклеринен кредит алыў имканияты жаратылады.\nСырт еллерде жумыс ислеўге кетиўши пуқараларға жол ҳақы, патент ҳәм қамсызландырыў қәрежетлери ушын 10 млн. сўмға шекем төмен процентте кредит ажыратыў бойынша көрсетпе берилди.\nМәҳәлле ҳәм шаңарақты қоллап-қуўатлаў министрлигине ҳәкимликлер менен бирге сырт елге жумыс ислеўге кеткен пуқаралардың шаңарағынан турақлы түрде хабар алып, ата-анасының ден саўлығы, перзентлериниң оқыўы ҳәм басқа мүтәжликлерине жәрдемлесиў ўазыйпасы қойылды.\n18-08-2020, 19:20 |\nЖоқары оқыў орынларына қабыллаў бойынша квота системасы бийкар етиледи\nЕнди сырт елде ислеп атырғанларға да мийнет стажы жазылады\nШет еллердеги Өзбекистан жасларына көмеклесиўши шөлкем дүзилди


Lifestyle 13:07 / 02.07.2019 20105\nҲатто тухум ва балиқ ёғи ҳам зарар келтириши мумкин, дея таъкидламоқда Лайфхакер. Агар ҳомиладор бўлсангиз, қаҳва миқдорини камайтириш, алкоголни эса умуман истисно қилиш кераклигини ҳамма билади.\nБироқ ундан ҳам айёр озиқ-овқат маҳсулотлари мавжуд. Бир қарашда улар айбсиз ва ҳатто фойдали бўлиб кўринади. Аслида эса кунига уч марта эспрессо ичишга қараганда она ёки бўлажак болакайга кучлироқ зарар келтириши мумкин.\nҲомиладорлик вақтида воз кечиш керак бўлган машҳур маҳсулотлар рўйхати қуйидагилардан иборат. Ҳеч бўлмаганда уларни истеъмол қилишдан аввал икки марта ўйлаб кўриш керак.\n1. Хом тухумлар\nШунингдек, таркибида тухум мавжуд бўлган маҳсулотлар: гоголь-моголь, уйда тайёрланган майонез, хом хамир, пашот-тухумлари, тирамису.\nХавф нимадан иборат?\nБиргина сўзнинг ўзи кифоя: сальмонеллёз. Бу ўткир ичак инфекцияси, ўлимга сабаб бўлмайди, бироқ кучли диарея ва қайт қилиш билан кечади. Улар эса сувсизликни келтириб чиқаради. Бу ҳолат эса ёмон: ҳомилада нормал қон айланиши ва бачадондаги амниотик намлик даражасига боғлиқ. Сув етишмаслиги бўлажак бола ривожланишидаги бузилишлар, шунингдек, бола тушиш хавфига айланиши мумкин.\nАгар тухумдан воз кечишга кучингиз етмаса, улар яхшилаб ювилган ва термик қайта ишланган бўлишига эътибор беринг. Яхшилаб қайнатилган тухум, омлет, пишириқлар хавфсиз.\n2. Хом гўшт\nШунингдек, стейк, хом дудланган колбасалар, яхшилаб қовурилмаган қийма.\nХом гўшт паразитлар билан зарарланган бўлиши мумкин. Масалан, токсоплазмалар билан. Улар йўлдош тўсиғидан ўтиб, бўлажак боланинг ривожланишида жиддий бузилишларни чақириши мумкин.\nГўштни паразитлардан халос этиш осон – унга яхшилаб термик ишлов беринг. Гап дудланган маҳсулотлар ҳақида борар экан, тўрт кун давомида музлатиш хавфни камайтиришда ёрдам беради.\n3. Хом балиқ\nАйниқса, сой ва ёввойи океан балиғи, моллюска (устрица, мидиялар), дудланган балиқнинг барча турлари ва сушини эҳтиёткорлик билан харид қилиш керак.\nРоллни истеъмол қилиш натижасида сиз дуч келадиган ҳолатлар турлича бўлиши мумкин:\nгўшт каби балиқ ҳам паразитлар билан зарарланган бўлиши мумкин;\nлаҳм гўштда касаллик чақирувчи бактериялар – масалан, листерия ёки ботулинобактериялар учрайди;\nкичик дарёлардаги балиқ кимёвий жиҳатдан ифлосланган сув ҳавзаларидан тутилган бўлиши мумкин – жами заҳарли моддалар онага ҳам, болага ҳам етиб боради;\nокеан балиғи ўзида симобни тўплайди. Бу борада акула, қилич-балиқ, қироллик макрели ва кафельник айниқса хавфли. Симобли заҳарланиш она ва бўлажак бола саломатлигига салбий таъсир кўрсатади – бу элемент миянинг зарарланиши ва ривожланишдан ортда қолишни чақиради.\nПиширилган балиқларни истеъмол қилиш зарур. Консерваларни ейишда ҳам эҳтиёт бўлиш керак: яроқлилик муддатига эътибор беринг ва шишган банкалардаги маҳсулотларни ҳеч қачон истеъмол қилманг.\n4. Юмшоқ пишлоқлар\nоқ моғорли юмшоқ пишлоқлар — бри ва камамбер;\nкўк рангдаги моғорли пишлоқлар - горгонзола, рокфор.\nНамлик юқори бўлгани ҳисобига бундай пишлоқлар жуда кўплаб бактериялар ривожланиши учун идеал муҳитга айланади. Ана ўша листериялар бўлажак болакай организмига тушиб, ривожланишнинг оғир бузилишлари, ҳомила тушиши, ўлик ҳолда туғилишни юзага келтириши мумкин.\nИдеал вариант — қаттиқ пишлоқ (чеддер, пармезан, стильтон ва бошқалар) истеъмол қилиш: у хавфсиз. Юмшоқ пишлоқларни истеъмол қилиш мумкин, бироқ агар улар пастеризация қилинган сутдан тайёрланган бўлиши керак. Бу моцарелла, фета, рикотта, халумлар.\nШунингдек, жигарли паштет ва колбаса, треска жигаридан олинган балиқ мойи ҳам.\nА витамини жуда кўп. Унинг кўп миқдорда бўлиши эса ҳомилада туғма дефектлар ривожланишига олиб келиши мумкин.\nЖигар маҳсулотларини истеъмол қилманг. Айниқса, айрим сабабларга кўра, А витаминли препаратларни ичаётган бўлсангиз. Ҳа, витамин ва биоқўшимчаларни ўзингиз белгиламанг – буни фақат шифокорингиз амалга ошириши мумкин.\nШунингдек, ана шундай сутдан тайёрланган йогурт ва музқаймоқ.\nЯна ўша бактерияларнинг юқори миқдорда бўлиши билан боғлиқ. Пастеризация қилинмаган сут – термик ишлов берилмаган маҳсулот. Шунинг учун бўлажак бола учун ўта хавфли листериялар унинг таркибида бўлиши мумкин.\nФақат пастеризация қилинган сутни ичишга ҳаракат қилинг. Агар айрим сабабларга кўра, фақат хом сут мавжуд бўлса, уни истеъмол қилишдан олдин албатта қайнатинг.\n7. Кофеинли маҳсулотлар\nБу нафақат қаҳва, балки кўк чой, шоколад, кола, энергетик ичимликлар, шунингдек, шамоллаш ва гриппга қарши айрим дори воситалари.\nУшбу модданинг юқори миқдори бола туғилганида вазни кам бўлишига олиб келиши мумкин. Бу эса кейинчалик саломатлик билан боғлиқ муаммолар хавфини оширади. Айрим ҳолларда кофеинли маҳсулотларни истеъмол қилиш ҳомила тушишини қўзғатади.\nКофеиндан бутунлай воз кечиш керак эмас. Кунига 200 мг дан кўп истеъмол қилмасликнинг ўзи кифоя. Чегарадан ошиб кетмаслик учун тахминий миқдорларга эътибор беринг:\n1 финжон қаҳва — 100 мг кофеин;\n1 финжон эспрессо — 140 мг;\n1 финжон чой — 75 мг;\n1 банка кола (330 мл) — 40 мг;\n1 банка энергетик-ичимлик (250 мл) — 80 мг;\n50 г қора шоколад — 25 мг гача;\n50 г сутли шоколад — 10 мг гача.\nЯна бир бор эътибор беринг: бу тахминий рақамлар. Бироқ улардан ҳисоб-китобда фойдаланиш мумкин. Масалан, тонгда бир финжон эспрессо, кун ўртасида бир банка кола ичсангиз, деярли 200 мг кофеин олган бўласиз.\n8. Яхшилаб ювилмаган мева ва сабзавотлар\nШунингдек тупроққа яқин ўсувчи резавор мевалар – қулупнай, смородина. Агар маҳсулотлар тайёрлашдан аввал яхшилаб ювилганини билмасангиз, янги сиқилган мева шарбатлари ҳам савол остида.\nТоксоплазмоз ва ботулизмни чақирувчи бактериялар тупроқда яшайди. Ердан олинган олма ёки яхшилаб ювилмаган сабзида улар бўлиши мумкин.\nҲомиладорлик вақтида сабзавот ва мевалардан воз кечиш керак эмас: бу мувозанатлашган соғлом рационнинг бир қисми. Бироқ уларнинг тозалигини кўздан кечириш зарур. Нафақат она, эҳтимол балки бўлажак боланинг соғлиғи ҳам шунга боғлиқ.\n11:00 / 22.05.2020 48714\n23:55 / 26.05.2020 4715


18 январ 2021, Тошкент вақти: 22:06\nПетербургдаги Бош консуллик жойлашган манзил\n2 март куни Ўзбекистон Ташқи ишлар вазирлиги Россиянинг Санкт-Петербург шаҳрида мамлакат Бош консуллиги иш бошлаганини эълон қилди. 5 март куни консуллик манзилига бевосита борган ўзбекистонлик меҳнат муҳожирлари идоранинг иш бошламаганига гувоҳ бўлди.\n2 март куни Санкт-Петербургда Ўзбекистон Бош консулхонаси иш бошлагани тўғрисида Ўзбекистон Ташқи ишлар вазирлиги расмий сайтида хабар пайдо бўлди.\n“Россиянинг Сaнкт-Петербург шaҳридa Ўзбекистон Республикaсининг Бош консулхонaси ўз фaолиятини бошлaди. Унинг консуллик округигa Россия Федерaциясининг Шимолий-ғaрбий федерaл округи кирaди. Бош консулхонa жойлaшгaн мaнзили: Россия Федерaцияси, Сaнкт-Петербург шaҳри, 4-Крaсноaрмейск кўчаси, 4-А уй”, дейилади расмий хабарда.\nВазирлик Петербургдаги Ўзбекистон бош кунсули этиб Меҳриддин Хайриддинов тайинланганини ҳам эълон қилди.\nПетербургда яшаётган “ўз гражданлари ҳуқуқларини ҳимоя қилиш ва уларга ҳуқуқий ёрдам бериш”¸ шунингдек “минтақадаги миграция оқимини назоратга олиш” янги консулликнинг асосий вазифаси сифатида кўрсатилди.\nБу баëнотдан уч кун ўтиб Озодликка Петербургдан келаëтган хабарларга кўра, шаҳарнинг Адмиралтейская туманидаги “Балтийская” ва “Технологический институт” метро бекатлари яқинидаги бинода жойлашган консуллик ҳозирча иш бошламаган.\n5 март куни консуллик эшиклари ёпиқ эди\nЎзбекистоннинг Москвадаги Бош консуллигининг Озодлик гаплашган ўзини таништирмаган ходими:\n- 2 март куни бизга Санкт-Петербургда консуллик иш бошлади¸ деб айтилди. Анчадан бери тайёргарлик бўлган эди, улар ўз биносига кўчиб ўтибди, лекин компьютерлаштириш ва бошқа жиҳатлар бўийча ҳали жойлаша олмаган. Нега бунақа эканини биз билмадик¸ биз фақат буйруқ бажарамиз, деди жумладан.\nПетербургдаги консулликнинг амалда қачон иш бошлаши номаълум қолаëтгани боис¸ бу расмий Шимолий-ғaрбий федерaл округдаги ўзбекистонлик муҳожирлар сертификат масалалари билан Москвадаги элчихонага мурожаат қилиши кераклигини билдирди.\nЎзбекистон Ташқи ишлар вазирлиги расмий сайтида Петербургдаги консуллик телефони сифатида кўрсатилган рақамларга 5 март куни қилинган қўнғироқларга ҳеч ким жавоб бермади.\nКонсулликка қарашли дипломатик давлат рақамларига эга автомобил\n5 март куни Озодлик суҳбатлашган Санкт-Петербургдаги бир неча ўзбек муҳожири консулликнинг очилмаганига гувоҳлик берди:\n- Рост, 4-Красноармеский кўчасига жойлашди. Лекин номига очилган - эшиклари қулф. Икки этажли эски бинода жойлашган, 77-полиция бўлими ҳудудига киради, деди исмини ошкор этмаган ўзбек муҳожири.\nРасман очилган¸ амалда очилмаган консуллик\nРоссия шимолий пойтахтида Ўзбекистон консулхонасини очиш тўғрисида президент Шавкат Мирзиёев 2017 йил 19 июль куни махсус қарор қабул қилган эди.\nЖорий йил 23 февралида Москвага келган Ўзбекистон Ташқи ишлар вазири Абдулазиз Комилов россиялик ҳамкасби Сергей Лавров билан учрашув чоғида Россиянинг Санкт-Петербург шаҳрида яқин орада Бош консуллик иш бошлашини эълон қилган эди.\n- Санкт-Петербургдаги Бош консуллигимиз аллақачон очилди. 2017 йилда Россия Ташқи ишлар вазирлиги ёрдамида Россиянинг яна 4 федерал округида консулликлар очилиши масаласи ижобий ҳал этилди. Россия ҳукумати қарори билан Владивосток, Екатеринбург, Қозон ва Ростов-Дон шаҳарларида Ўзбекистон консулликлари очилади, деган эди Ўзбекистон Ташқи ишлар вазири.\nПетербург¸ Россияда ишлаëтган ўзбекистонликлар сони бўйича Москвадан кейинги 2-ўринда туради - миграция экспертлари ҳисоб-китобича¸ бу ҳудудда 750 мингга яқин ўзбекистонлик муҳожир бор.


Талаба ўқийдими ёки “жосуслик” қиладими?\n10 май 2021, Тошкент вақти: 13:15\nТошкент жаҳон иқтисодиёти ва дипломатияси университети талабаси “Ўзметроном” сайтида эълон қилинган очиқ хатида билим даргоҳида талабаларнинг чет элга ўқишга чиқишига қўйилган тўсиқлар, ўзбек махсус хизматлари уларни бир-бирига чақимчилик қилишга ёллашга уринаётгани каби муаммолар ҳақида ёзади.\nМактубга айтилишича, университетнинг халқаро бўлимига Миллий хавфсизлик хизмати ходими раҳбарлик қилади ва унинг асосий вазифаси талабаларни қаттиқ назорат этиш ва улар орасидан “чақимчиларни” ёллашдан иборат.\nМактуб муаллифи фикрича, бошқа университетларда бундай ҳолат камдан-кам учрайди.\nЛекин “Озодлик”ка шахслари ошкор этилмаслиги шарти билан гапирган талабалар ҳозир нафақат Жаҳон иқтисодиёти ва дипломатияси университети, балки Ўзбекистоннинг нуфузи пастроқ бўлган бошқа билим даргоҳларида ҳам бундай муаммолар йўқ эмаслигини билдирди.\nАндижон давлат университети битирувчиси Хуршид бугун Европа мамлакатларидан бирида магистратурада ўқийди. “Озодлик” билан суҳбатда у ўзи ўқиган факультетда ҳам МХХга маълумот етказиб турадиган домлалар бўлганини эслайди.\nБундан икки-уч йил аввал Ўзбекистонда талабаларни АҚШ ва Европадаги университетларга ўқишга юборадиган бир нечта халқаро дастур фаолият юритган. Бундан ташқари, Ўзбекистон ҳукумати ҳомийлик қилган “Умид” дастури бўйича ҳам кўплаб талабалар АҚШ, Буюк Британия ва Германия каби мамлакатларга юборилар эди.\nКозимбек “Умид” дастури бўйича Лондонда ўқигани кетишдан аввал Жаҳон иқтисодиёти ва дипломатияси университетининг халқаро ҳуқуқ факультетида ўқиган. Талабаларни, хусусан, чет элга кетаётганларни чақимчиликка ўргатиш ўша пайтларда ҳам бор бўлганини айтади Козимбек.\n“Шахсан мен суҳбатдан ўтмаганман, лекин яқин танишларим суҳбатдан ўтган. Уларнинг олдига масалани очиқ қўйишган. Яъни борганларингдан кейин шу ëқдаги ўзбек талабалари ҳақида бизларга маълумот бериб турасизлар, агар ëрдам берсангиз, биз ҳам сизларга енгиллик қилиб берамиз, дейишган,- деди Козимбек ва МХХ нафақат талабаларни, балки хорижга ишга кетаётган кишиларни ҳам ёллашини билишини қўшимча қилди. - Яқин танишим чет элга ишлашга чиқмоқчи бўлганида унга ҳам худди шунақа талаблар қўйишган. Уни МХХга 3 марта чақиришган. Лекин босим ўтказишмаган. Фақат ватанпарварлик ҳақида гапиришган. Агар МХХ билан ҳамкорлик қиладиган бўлса, келажакда унинг карьерасига ëрдам берилиши айтилган. Президентга кўтарилишга номзод бўлган одамларни рўйхати берилар экан ва МХХнинг тавсияси билан улар кўтарилар экан”.\nҒарб билан муносабатлар бузилганидан кейин АКСЕЛС, АЙРЕКС ва Британия кенгаши каби ташкилотлар таълим дастурларининг Ўзбекистондаги фаолияти ёпилган.\nҲукуматнинг “Умид” дастури ҳам ҳозир талабаларни чет элга юбормайди.\nКозимбек бунинг асосий сабабларидан бири Ғарб университетларида магистратурани тугатган ва Ўзбекистонда ўз келажаги истиқболларини кўрмаган талабалар ватанига қайтишни истамагани бўлганини билдирди.\n“Ўзметроном”да эълон қилинган очиқ хат муаллифи бўлган талаба Жаҳон иқтисодиëти ва дипломатияси университети маъмурияти томонидан хорижда ўқишни истаган талабалар Ўзбекистонга қайтганда ўзлари билан, албатта, “демократия”, “инсон ҳуқуқлари” ва “эркинлик ҳисси” каби бизга ёт ғояларни олиб келадиган “потенциал жосус”, деб кўрилишини ёзади.\nЛекин “огоҳлик - давр талаби” шиори долзарблиги кун сайин ошиб бораётган Ўзбекистонда бошқа университетлар талабалари ҳам “демократия” ва “эркинлик ҳисси” каби “олабўжилар” билан қўрқитилмоқда.


Хоразм вилояти ҳокимлигининг регламенти\nХоразм вилояти ҳокимлигининг регламенти (120кб)\nХоразм вилояти ҳокимлигининг\n1. Ушбу Регламент Ўзбекистон Республикаси Конституциясининг 100, 101-моддалари, “Маҳаллий давлат ҳокимияти тўғрисида”ги Ўзбекистон Республикаси Қонуни, Ўзбекистон Республикаси Президенти фармонлари, қарорлари, фармойишлари ҳамда Вазирлар Маҳкамасининг 1999-йил 12-январ 12-сонли “Ижро интизомини мустаҳкамлаш чора-тадбирлари тўғрисида”ги қарори талаблари асосида вилоят ҳокимлигининг фаолиятини ташкил этиш тартибини белгилайди.\n2. Вилоят ҳокимлиги вилоятни ижтимоий - иқтисодий ривожлантириш вазифалари амалга оширилишини, ҳудудларда Ўзбекистон Республикаси Қонунлари, Олий Мажлиснинг палаталари қарорлари, Ўзбекистон Республикаси Президентининг Фармонлари, қарорлари ва фармойишлари, Вазирлар Маҳкамаси қарорлари, халқ депутатлари вилоят Кенгаши ҳамда вилоят ҳокимининг қарор ва фармойишлари, баённомалари, топшириқлари ижросини таъминлайди.\nДавлат бошқаруви органларининг ўзини-ўзи бошқариш органлари ҳамда нодавлат ташкилотлар билан алоқаларини мувофиқлаштиради, аҳолини вилоят, туман ва шаҳарни бошқаришга жалб этишни таъминлайди.\n3. Вилоят ҳокимлиги ўз фаолиятида Ўзбекистон Республикаси Президенти, Вазирлар Маҳкамаси ҳамда халқ депутатлари вилоят Кенгаши олдида ҳисоб беради.\n4. Вилоят ҳокимлиги ваколатларининг амалга оширилиши вилоят ҳокими, ҳоким ўринбосарлари, маҳаллий давлат бошқаруви органлари раҳбарлари, туман ва шаҳар ҳокимлари, вилоят ҳокимлигининг доимий, муваққат комиссиялари, тегишли қарорлар билан ташкил этилган бошқа ишчи органларнинг ҳамда вилоят ҳокимлиги аппаратининг ташкилий-амалий иши билан таъминланади.\n5. Вилоят ҳокимлиги фаолияти вилоят ҳокими томонидан ташкил этилади.\nВилоят ҳокими қонун ҳужжатларида белгиланган ваколатлар доирасида ҳудуддаги барча органлар, корхоналар ва ташкилотлар, мансабдор шахслар ва фуқаролар томонидан бажарилиши мажбурий бўлган қарорлар чиқаради.\nВилоят ҳокимининг меъёрий тусдаги ёки муҳим аҳамиятга эга бўлган ҳужжатлари қарор шаклида қабул қилинади.\nВилоят ҳокимининг тезкор ва бошқа жорий масалалар бўйича ҳужжатлари фармойиш шаклида қабул қилинади.\n6. Вилоят ҳокимлиги аппарати ўз фаолиятида Ўзбекистон Республикаси Конституцияси ва “Маҳаллий давлат ҳокимияти тўғисида”ги Ўзбекистон Республикаси Қонуни, Вазирлар Маҳкамасининг 1999 йил 29 март 140-сонли қарори билан тасдиқланган “Қорақалпоғистон Республикаси Вазирлар Кенгаши, Ўзбекистон Республикаси вилоятлари, шаҳарлари ва туманлари ҳокимликлари аппаратларида иш юритиш ва хужжатлар ижросини назорат қилишни ташкил этиш бўйича йўриқнома” ҳамда ушбу регламентга амал қилади.\nМахфий ҳужжатлар билан ишлаш тартиби махсус йўриқномалар билан белгиланади.\nФуқароларнинг таклифлари, аризалари ва шикоятлари бўйича иш юритиш “Фуқароларнинг мурожаатлари тўғрисида”ги Ўзбекистон Республикаси Қонуни асосида амалга оширилади.\n7. Ҳокимлик аппаратининг умумий бўлими вилоят ҳокими кўрсатмасига биноан ҳокимлик аппарати ходимларини Ўзбекистон Республикаси Қонунлари, Ўзбекистон Республикаси Президенти Фармонлари, қарорлари ва фармойишлари, Вазирлар Маҳкамасининг қарорлари ҳамда ҳокимликка келган бошқа меъёрий ҳужжатлар ҳамда мазкур регламент билан таништиради.\nВилоят ҳокимлиги аппаратининг тузилмаси\n1. Вилоят ҳокимлиги аппаратига ҳоким раҳбарлик қилади. Ҳоким Ўзбекистон Республикаси Вазирлар Маҳкамаси белгилайдиган микдорда биринчи ўринбосар ва ўринбосарларга эга бўлади.\nВилоят ҳокими ўринбосарлари ҳоким томонидан белгиланган вазифалар тақсимотига мувофиқ иш бажарадилар.\n2. Вилоят ҳокимлиги аппарати ҳоким томонидан Вазирлар Маҳкамаси қарори билан тасдиқланган намунавий тузилма асосида халқ депутатлари вилоят Кенгаши тасдиқлаган бюджет доирасида шакллантирилади.\nВилоят ҳокимлиги аппарати бўлимлар, гуруҳлар, ҳоким ўринбосарлари котибиятлари ва ишлар бошқармаси сингари таркибий бўлинмалардан иборат бўлади. Ушбу бўлинмалар фаолияти уларнинг раҳбарлари томонидан вилоят ҳокимининг қарори билан тасдиқланган Низомлар асосида ташкил этилади.\nВилоят ҳокимлиги аппарати:\n-соҳалар ва ҳудудларда ўтказилаётган ислоҳотларни чуқурлаштириш юзасидан ишлаб чиқилган мақсадли дастурларнинг амалда бажарилишини таъминлайди;\n-ҳокимлик муҳокамасига киритилаётган ҳужжатлар лойиҳаларини белгиланган муддатда ишлаб чиқилишини ташкил қилади. Юқори ташкилотлар ҳамда ҳоким қарор ва фармойишларининг маҳаллий бошқарув органлари ҳамда идоралари томонидан ўз вақтида бажарилишини таъминлайди ва назоратини ташкил қилади;\n- бўлим, гуруҳ ва котибият ваколатига тааллуқли масалалар бўйича таҳлилий ҳужжатларни тайёрлайди ва ҳокимликка тушган ахборот, таклиф ва мулохазаларни умумлаштиради.\nВилоят ҳокимлиги аппарати ишини режалаштириш\n1. Вилоят ҳокимлиги аппарати фаолияти ҳудудни иқтисодий - ижтимоий ривожлантиришнинг истиқболга ва бир йилга мўлжалланган мақсадли дастурлари асосида тузиладиган ярим йиллик иш режалари ҳамда вилоят ҳокими қарори билан тасдиқланадиган асосий тадбирлар жадвалига мувофиқ олиб борилади.\n2. Вилоят ҳокимлиги Иш режасида қўйидаги масалалар назарда тутилади:\n- кадрлар билан ишлаш (раҳбарлик лавозимларига кадрлар тайёрлаш ва эҳтиёж асосида мутахассис кадрлар тайёрлаш);\nЎзбекистон Республикаси Қонунлари, Ўзбекистон Республикаси Президенти фармонлари, қарорлари ва фармойишлари, Олий Мажлис палаталари қарорлари, Вазирлар Маҳкамаси қарорлари, фармойишлари, халқ депутатлари вилоят Кенгаши ва вилоят ҳокими қарорлари ижросини ташкил этиш ҳамда назоратини амалга ошириш;\n- Давлат дастурлари ҳамда вилоятни ижтимоий-иқтисодий ривожлантириш бўйича қабул қилинган мақсадли дастурлар ижросини ташкил этиш;\n- вилоятда, ҳудудларда иқтисодий ислоҳотларнинг боришини таҳлил қилиш;\n- вилоят ҳокимлиги ҳузуридаги комиссиялар, кенгашлар ва ишчи гуруҳлар фаолиятини ташкил этиш ва мажлисларини ўтказиш;\n- вилоят ҳокимлик соати йиғилишларини ўтказиш;\n- назорат ва ижро;\n- фуқароларнинг мурожаатлари билан ишлаш.\nЎзбекистон Республикаси Вазирлар Маҳкамасига киритиш учун қарорлар лойиҳаларини тайёрлаш\n1. Ўзбекистон Республикаси Вазирлар Маҳкамаси Регламентининг 18-бандига мувофиқ Вазирлар Маҳкамасига кўриб чиқиш учун масалалар вилоят ҳокими, истисно ҳолларда эса вилоят ҳокимининг рухсати билан ҳокимнинг биринчи ўринбосари томонидан киритилиши мумкин.\nҲужжатлар лойиҳасининг асосланганлиги ва сифати, келтирилган маълумотлар ва бошқа материалларнинг тўғрилиги, шунингдек уларнинг тегишли органлар ва ташкилотларда келишиб олиниши учун жавобгарлик вилоят ҳокими, истисно ҳолларда эса вилоят ҳокимининг биринчи ўринбосари зиммасига юкланади.\nКелишиб олиш учун юборилган ҳужжатлар лойиҳаларига тегишли органлар ва ташкилотларнинг биринчи раҳбарлари томонидан:\nҚонун лойиҳалари бўйича-7 календар кун мобайнида, Ўзбекистон Республикаси Президенти фармонлари, қарорлари ва фармойишлари, Вазирлар Маҳкамаси қарорлари лойиҳалари бўйича-3 календар кун, Вазирлар Маҳкамаси фармойишлари лойиҳалари бўйича кўпи билан 2 календар кун мобайнида розилик имзоси қўйилади.\n2. Ўзбекистон Республикаси Вазирлар Маҳкамасининг Регламентининг 34-бандига мувофиқ Ўзбекистон Республикаси Президенти, Ўзбекистон Республикасининг Бош вазири, Ўзбекистон Республикаси Бош вазирининг ўринбосарларидан юборилган топшириқномаларга мувофиқ ёхуд ташаббус кўрсатиш тартибида вилоят ҳокимлиги томонидан Вазирлар Маҳкамасининг қарор ва фармойишлари лойиҳалари тайёрланиши мумкин.\nИшлаб чиқилган ҳукумат қарорлари ва фармойишларининг лойиҳалари белгиланган тартибда манфаатдор вазирликлар ва идоралар билан ҳамда мажбурий тартибда Ўзбекистон Республикаси Адлия вазирлиги билан келишиб олингандан кейин вилоят ҳокими, истисно ҳолларда эса вилоят ҳокимининг биринчи ўринбосари томонидан Вазирлар Маҳкамасига киритилади. Лойиҳаларга мазкур қарорни қабул қилиш зуруриятини асослашдан иборат бўлган вилоят ҳокими томонидан имзоланган тушунтириш хати, зарур ҳисоб-китоблар ва кўриб чиқиш материаллари, тақдим этилаётган лойиҳаларни амалга ошириш натижалари, қиймати илова қилинади.\nВилоят ҳокимининг қарор ва фармойишлари лойиҳаларини тайёрлаш, расмийлаштириш ва тарқатиш\nа) Қарор ва фармойиш лойиҳаларининг тайёрланишини ташкил этиш.\n1. Вилоят ҳокимининг қарор ва фармойишлари ҳоким томонидан, у бўлмаган ҳолларда имзо қўйиш ваколатига эга бўлган ҳокимнинг биринчи ўринбосари ёки ҳоким қарор ёки фармойиш билан белгилаган ўринбосар томонидан имзоланади.\n2. Қарор ва фармойиш лойиҳалари вилоят ҳокими ўринбосарларининг котибиятлари, аппаратнинг бўлим ва гуруҳлари томонидан бир нусхада тайёрланади.\nИқтисодиётнинг алоҳида тармоқлари, давлат бошқарувининг бошқа соҳаларига доир қарор ва фармойиш лойиҳаларини тайёрлашга тегишли тармоқлар ва бошқарув соҳаларининг ҳолати ва ривожланиши учун масъул бўлган идоралар жалб этилади.\n3. Норматив хусусиятига эга бўлган қарор лойиҳасини тайёрлаш учун қоида тариқасида комиссия тузилади. Лойиҳани тайёрлашга манфаатдор давлат органлари, илмий муассасалар ва айрим фуқаролар жалб этилиши мумкин.\n4. Қарор ва фармойиш лойиҳасида мавжуд имкониятларни ҳисобга олган ҳолда муҳокама қилинадиган масалаларга тўлиқ баҳо берилиши, амалдаги қонунчиликка мос бўлиши, чуқур таҳлил қилиниб, аҳвол объектив равишда талқин қилинмоғи лозим. Таклифларда муаммони ҳал қилиш бўйича аниқ масалалар ва тадбирлар давлат тилида баён этилиши, ижрочилар томонидан бажарилишининг, шунингдек, қарор ва фармойишларни тўлиқ ижро этилишининг аниқ муддатлари ва назоратга олувчи шахс кўрсатилмоғи зарур.\n5. Қарор ва фармойишлар лойиҳалари, уни тайёрловчи котибият мудири, тегишли ҳоким ўринбосарлари, мазкур ҳужжатни бажариш билан боғлиқ бўлган барча ташкилотлар раҳбарлари, ахборот-таҳлил ва ташкилий-назорат гуруҳлари раҳбарлари, умумий бўлим мудири, бош мутахассис-ҳуқуқшунос, ишлар бошқарувчиси томонидан визаланиши лозим. Қарор ва фармойишга иловалар, уни тайёрловчи котибият, бўлим ва гуруҳ раҳбари томонидан имзоланади, тегишлилигига қараб вилоят ҳокими ўринбосари визаси олинади. Қарор ва фармойиш лойиҳасига визалар ҳужжатнинг охирги бетида ўнг томонида мавзудан бўш жойда қўйилиб, фамилияси, лавозими ва имзо чеккан вақти кўрсатилиши лозим. Қарор, фармойиш лойиҳаси ёки унинг алоҳида бандлари тўғрисида бошқача фикрлар бўлса, уларни асословчи маълумотнома тақдим қилинади. Қарор ва фармойиш лойиҳасига ушбу ҳужжатни тарқатиш варақаси тегишли ҳоким ўринбосари имзоси билан илова қилинади. Барча визалар қўйилган қарор ёки фармойиш лойиҳаси умумий бўлим мудири томонидан вилоят ҳокимига имзо учун киритилади.\n6. Вилоят ҳокимлигида тайёрланадиган барча қарор ва фармойишлар лойиҳалари тегишли раҳбарларга визалашга киритилишидан олдин, ҳужжатни эксперт баҳолаш учун ахборот-таҳлил гуруҳи раҳбари ва ҳуқуқий баҳо бериш учун бош мутахассис-ҳуқуқшуноснинг имзолари олиниши шарт.\nЛойиҳада ҳуқуқий актларни қабул қилиниши учун асос бўладиган барча меъёрий ва тегишли ҳужжатлар илова қилинган бўлиши лозим.\nБош мутахассис-ҳуқуқшунос ҳужжатларни атрофлича таҳлил қилгач, ҳуқуқий баҳо берган ҳолда ўз визасини қўяди ёки қайта ишлаш учун юборади.\n7. Халқ депутатлари вилоят Кенгашида тасдиқланиши назарда тутилган вилоят ҳокими қарорлари лойиҳаларини тайёрлаш Кенгашнинг тегишли доимий комиссиялари билан ҳамкорликда амалга оширилади.\nб) Вилоят ҳокимининг қарор ва фармойишлари лойиҳаларининг экспертизаси.\nВилоят ҳокимининг норматив хусусиятга эга бўлган қарорлари лойиҳаларининг юридик экспертизаси вилоят адлия бошқармаси томонидан амалга оширилади. Лойиҳа сифатига баҳо бериш учун ҳужжат бошқа хил (иқтисодий, молиявий, илмий-техникавий, экология ва ўзга) экспертизадан ҳам ўтказилиши мумкин. Экспертлар сифатида тегишли лойиҳани тайёрлашда илгари бевосита иштирок этмаган ташкилотлар ва шахслар жалб этилади.\nв) Вилоят ҳокимининг қарор ва фармойишлари мазмунига нисбатан қўйиладиган талаблар.\nҚарор ва фармойишлар лойиҳалари матни лўнда, оддий ва равон тилда баён этилади. Ҳужжатда фойдаланиладиган тушунчалар ва атамалар уларнинг амалдаги қонун ҳужжатларида қабул қилинган мазмунига мувофиқ, турлича шарҳлаш имкониятини истисно этадиган тарзда бир хил қўлланилади. Эскирган ҳамда кўп маънони англатадиган сўзлар ва иборалар, мажозий таққослашлар, сифатлашлар қўлланилишига йўл қўйилмайди.\nҲужжат лойиҳасида уни амалга оширишнинг ҳуқуқий воситалари, шу жумладан молиялаштириш манбалари ва назорат қилиш чора-тадбирлари кўрсатилиши мумкин.\nҚарор ва фармойиш лойиҳаларида кўрсатмалар тартиб рақамига эга бўлган бандлар тарзида баён этилади. Бандлар хатбошиларга бўлиниши мумкин.\nҲужжат лойиҳасида уни қабул қилиш сабаблари ва мақсадларини тушунтиришдан иборат бўлган муқаддима киритилиши мумкин.\nЯнги қарор қабул қилинганлиги муносабати билан илгари шу масала бўйича қабул қилинган қарорларга зарур ўзгартиришлар ёки қўшимчалар киритилади ҳамда илгари барча ҳужжатлар ёки уларнинг қисмлари, агар улар янги қарор кўрсатмаларига зид бўлса ёхуд янги ҳужжат билан тўлалигича қамраб олинган ёки амалда ўз аҳамиятини йўқотган, лекин расман ўз кучини йўкотган деб эътироф этилмаган бўлса, ўз кучини йўқотган деб эътироф этилмоғи керак.\nг) Вилоят ҳокимининг қарор ва фармойишлари реквизитлари.\nҚарор ва фармойишлар қуйидаги реквизитларга эга бўлади:\n- ҳужжатнинг тури ва номи (қарор ёки фармойиш);\n- ҳужжат қабул қилинган жой, сана ва ҳужжат рақами;\n- ҳужжатни имзо қўйиб тасдиқлашга расман ваколати бўлган шахснинг-вилоят ҳокимининг фамилияси, лавозими ва имзоси.\nд) Вилоят ҳокимининг қарор ва фармойишларини расмийлаштириш.\nВилоят ҳокими томонидан имзоланган қарор ва фармойишларни умумий бўлим мудири қабул қилиб олади. Бўлимнинг этакчи мутахассиси имзоланган мазкур ҳужжатларга сана қўяди ва рўйхатга олади. Қарор ва фармойишлар, агар ушбу ҳужжатларда бошқа муддатлар белгиланмаган бўлса, имзоланган вақтдан бошлаб кучга киради.\nРўйхатга олинган қарор ва фармойишларга уларнинг бажарилишини таъминлаш юзасидан гуруҳ, бўлим ва котибиятлар томонидан 5 кунлик муддатда назорат режаси тузилади ва ҳоким томонидан тасдиқланади.\nе) Вилоят ҳокимининг қарор ва фармойишларини тарқатиш.\nРасмийлаштирилган қарор ва фармойишлар тегишли ҳоким ўринбосари, бўлим ёки гуруҳ раҳбарининг имзоси билан тайёрланган тарқатиш варақаси билан биргаликда умумий бўлим мудири томонидан қабул қилиб олинади ва кўпайтириш учун топшириқ берилади.\nИнтизомий жазо чораси қўллаш тўғрисидаги қарор ва фармойишларнинг нусхалари умумий бўлим томонидан ташкилий-назорат гуруҳига берилади, гуруҳ томонидан бундай қарор ва фармойишлар кадрларнинг йиғма жилдига тикиб борилади ва умумлаштирилади.\nВилоят ҳокимининг қарор ва фармойишлари “Хоразм ҳақиқати” ва “Хорезмская правда” газеталарида эълон қилиниши, телевидение ва радио орқали эшиттирилиши мумкин. Ҳужжат расман эълон қилинганда унинг барча реквизитлари кўрсатилади.\nФуқароларнинг мурожаатларини кўриб чиқиш ҳамда фуқароларни қабул қилиш\n1. Вилоят ҳокимлиги аппаратида фуқароларнинг оғзаки ёки ёзма шаклдаги ариза, таклиф ва шикоятлари билан ишлаш ҳамда фуқароларни қабул қилиш Ўзбекистон Республикасининг “Фуқароларнинг мурожаатлари тўғрисида”ги Қонуни ҳамда вилоят ҳокимининг қарори билан тасдиқланган “Хоразм вилояти ҳокимлигида фуқароларнинг мурожаатларини кўриб чиқиш ва уларни қабул қилиш тартиби” асосида амалга оширилади.\n2. Фуқароларнинг мурожаатлари билан ишлаш учун маъсулият вилоят ҳокими ўринбосарлари, умумий бўлим, гуруҳ раҳбарлари ва котибият мудирлари зиммасига юкланади.\n3. Вилоят ҳокимлигида фуқаролар вилоят ҳокими, ҳоким ўринбосарлари, ҳокимлик аппаратининг котибият, бўлим ва гуруҳ раҳбарлари томонидан фуқароларни қабул қилиш хонасида қабул қилинади. Фуқароларни қабул қилиш вилоят ҳокими қарори билан тасдиқланган жадвал асосида амалга оширилади. Қабул жадвали фуқаролар эътиборига этказилади.\n5. Ҳар бир фуқаронинг қабулидан сўнг қабул варақалари расмийлаштирилади. Унда қабул қилинган фуқаронинг фамилияси, исми, отасининг исми, аниқ истиқомат қиладиган жойи, мурожаатнинг қисқача мазмуни ёзиб қўйилади. Қабул варақаси ҳуқуқни муҳофаза қилувчи органлар фаолияти, ҳарбий сафарбарлик ва фавқулодда вазиятлар масалалари гуруҳида рўйхатдан ўтказилади. Кабулда кўтарилган муаммо ҳал этиш учун тегишли ижрочиларга юборилади ва унинг назорати ҳокимлик аппаратининг тегишли бўлинмаси ва ҳуқуқни муҳофаза қилувчи органлар фаолияти, ҳарбий сафарбарлик ва фавқулодда вазиятлар масалалари гуруҳи томонидан шахсан назорат қилинади.\n6. Фуқароларни қабул қилишни ташкил этиш учун маъсулият вилоят ҳокимлиги ташкилий-назорат ва ҳуқуқни муҳофаза қилувчи органлар фаолияти, ҳарбий сафарбарлик ва фавқулодда вазиятлар масалалари гуруҳи зиммаларига юклатилади.\n7. Ҳуқуқни муҳофаза қилувчи органлар фаолияти, ҳарбий сафарбарлик ва фавқулодда вазиятлар масалалари гуруҳи бош мутахассиси вилоят ҳокимлигига келган фуқароларнинг мурожаатларини қабул қилиб олади, мазмунига қараб вилоят ҳокими топшириғи лойихасини тайёрлайди ва шахсан вилоят ҳокими кўриб чиқиши учун тақдим этади. Вилоят ҳокими томонидан мурожаатларни ўрганиш бўйича берилган топшириқ гуруҳда рўйхатдан ўтказилади ва тегишли ижрочиларга этказилади. Ушбу жараён гуруҳ бош мутахассиси томонидан шахсан назорат қилинади. Вилоят ҳокими ўринбосарлари ёки ҳокимлик аппаратининг бўлинмалари раҳбарлари номига келган мурожаатлари ҳам гуруҳ томонидан худди шу тартибда расмийлаштирилади ва назоратга олинади.\nФуқароларнинг мурожаатларини ўрганиб чиқиш учун вилоят ҳокими ёки ушбу мурожаатни кўриб чиқиш учун юборилган ҳоким ўринбосари томонидан тегишли мутахассислардан иборат ишчи гуруҳи тузилиши мумкин.\n8. Фуқароларнинг таклифлари тушган кундан эътиборан бир ойгача бўлган муддат ичида кўриб чиқилади, қўшимча ўрганиш талаб этиладиган таклифлар бундан мустасно ва бу ҳақда таклиф киритган шахсга ўн кунлик муддат ичида маълум қилинади.\nАриза ёки шикоятни кўриб чиқиш учун текшириш ўтказиш қўшимча материаллар талаб қилиб олиш ёки бошқа чора-тадбирлар кўриш зарур бўлган ҳолларда ариза ёки шикоятни кўриб чиқиш муддати вилоят ҳокими томонидан истисно тариқасида узоғи билан бир ойга узайтирилиши мумкин ва бу ҳақда ёки ариза ёки шикоят берган шахсга маълум қилинади.\nВилоят ҳокимлигига қабулга келган фуқароларга мурожаатлари бўйича ўша пайтда тушунтириш берилади. Масаланинг моҳиятига унинг кўриб чиқилиши натижалари тўғрисида мурожаат муаллифларига ёзма шаклда хабар берилиши ҳам мумкин.\n10. Ҳуқукни муҳофаза қилувчи органлар фаолияти, ҳарбий сафарбарлик ва фавқулодда вазиятлар масалалари гуруҳи бош мутахассиси ҳар куннинг охирида фуқароларнинг мурожаатларини рўйхатдан ўтказиш ва улар билан олиб борилган ишларни таҳлил қилади, қонун бузилиш ҳолатларига йўл қўймаслик чораларини кўради. Ой якунлари бўйича вилоят ҳокимлигига фуқаролардан келган мурожаатларни умумлаштиради ва уларни мазмуни бўйича тахлил қилади.\nМукофотлаш бўйича ҳужжатларни тайёрлаш тартиби\n1. Мукофотлаш бўйича ҳужжатларнинг ўтиш тартиби “Ўзбекистон Республикаси Давлат мукофотлари” ҳамда “Хоразм вилояти ҳокимлиги “Фахрий Йорлиғи” билан тақдирлаш тўғрисида”ги Низомлар асосида ташкилий-назорат гуруҳи томонидан амалга оширилади.\n2. Ўзбекистон Республикаси Давлат мукофотлари билан тақдирлашга номзодларни тавсия этиш қуйидаги тартибда амалга оширилади:\n- мукофотга тавсия этилаётган шахснинг паспорти нусхаси, унинг меҳнат фаолияти тўғрисидаги варақа (2 дона 4х6 ўлчамдаги рангли фотосурат билан), жамоат ташкилоти, меҳнат жамоасининг йиғилиши баённомаси, корхона раҳбарияти ёки туман, шаҳар ҳокимликлари томонидан берилган тавсифнома ҳамда шаҳар, туман ҳокими билан келишилган, муҳр ва имзоси мавжуд бўлган тасдиқланган шаклдаги мукофот варақаси белгиланган тартибда тўлдирилиб, мукофот топширилиши лозим бўлган муддатдан уч ой илгари вилоят ҳокимлиги аппарати ташкилий-назорат гуруҳига тақдим этилади;\n- мукофотга тавсия этилган номзоднинг меҳнат фаолияти тўғрисида белгиланган шаклда ўзбек ва рус тилларида электрон маълумотнома тайёрланади ва у Президент девонига тақдим этилади;\n- Республика ташкилотлари, вазирлик ва концернлар томонидан Давлат мукофотларига номзодлар кўрсатилган тақдирда юқорида кўрсатилган ҳужжатларга қўшимча равишда юқори турувчи ташкилот раҳбарининг вилоят ҳокими номига бу борада ёзган хати илова қилинади;\n- мукофотга тавсия этилган номзодлар вилоят ҳокимлиги аппарати ташкилий-назорат гуруҳи томонидан вилоят ҳокимининг тегишли ўринбосарлари билан ҳамкорликда ўрганиб чиқилади ва хулосалар вилоят ҳокимига тақдим этилади. Вилоят ҳокими ижобий қарорга келган тақдирда ҳужжатлар мажмуи Президент Девонига юборилади.\nМукофотга тақдим этилган номзодлар тўғрисидаги барча маълумотлар ҳокимлик тизимида жорий этилган “Мукофот” компютер дастурига киритилади.\n3. Вилоят ҳокимлиги аппарати ташкилий-назорат гуруҳи Давлат мукофотлари билан тақдирланганлар рўйхатини юритади.\n4. Хоразм вилояти ҳокимлигининг Фаҳрий Йорлиғи билан тақдирлаш учун корхона, ташкилот, муассаса ёки жамоат ташкилотлари томонидан вилоят ҳокимига тақдимнома киритилиб, ушбу тақдимномага Фаҳрий ёрлик билан тақдирлашга тавсия этилган номзодга берилган, корхона раҳбари ва касаба уюшмаси қўмитаси раиси томонидан имзоланган тавсифнома илова қилинади. Вилоят ҳокимлиги аппаратининг тегишли котибият, бўлим ёки гуруҳи томонидан тақдим этилган шахснинг хизматлари ўрганиб чиқилгандан сўнг вилоят ҳокимининг қарори лойиҳаси ҳамда тасдиқланган шаклдаги Фаҳрий Йорлик тайёрланади ва имзолаш учун вилоят ҳокимига киритилади.\nҲокимлик аппаратида ҳужжатларнинг сақланишини таъминлаш\n1. Ҳокимлик аппарати ҳужжатлар йиғма жилдлари номенклатураси умумий бўлим томонидан ишлаб чиқилади ва ҳоким томонидан тасдиқланади.\nҲужжатлар йиғма жилдлари номенклатураси ҳокимлик аппаратининг вазифаси ва тузилмаси тубдан ўзгарган тақдирда, аммо, беш йилда камида бир марта қайта тузилиши ва қайта тасдиқланиши лозим.\n2. Ҳужжатлар йиғма жилдлари номенклатурасига ҳокимлик фаолиятини акс эттирувчи барча ҳужжатлар йиғма жилдлари, маълумотнома, шахсий таркиб ҳужжатлари, доимий ва вақтинчалик комиссиялар ҳужжатлари ҳамда жамоат ташкилотларининг ҳужжатлар йиғма жилдлари киради.\n3. Ҳужжатлар йиғма жилдларини шакллантиришда қуйидаги умумий қоидаларга риоя қилиниши шарт:\n- йиғма жилдга фақат бажарилган, тўғри расмийлаштирилган ҳужжатларни солиш;\n- битта масалани ҳал этишга доир барча ҳужжатларни битта йиғма жилдга солиш;\n- иловаларни асосий ҳужжатлар билан жойлаштириш;\n(йиғма жилдда бир календар йил хужжатларини гуруҳлаш кейинги йилга ўтадиган йиғма жилдлар бундан мустасно)\n- сақлаш муддатлари доимий ва вақтинча бўлган ҳужжатларни йиғма жилдда алоҳида гуруҳлаш.\n4. Йиғма жилдда қайтарилиши лозим бўлган ҳужжатлар, ҳужжатларнинг ортиқча нусхалари, қўлёзмалар тўпланмаслиги лозим.\n5. Вилоят ҳокимлиги аппарати ташкилий-назорат гуруҳида вилоят ҳокимлиги тасарруфига киритилган лавозимлардаги кадрларнинг шахсий ҳужжатлар йиғма жилдлари шакллантирилади ва сақланади. Вилоят ҳокими қарори билан тасдиқланган жилдларда жамланадиган ҳужжатлар рўйхати асосида иш олиб борилади. Кадрларнинг йиғма жилдларидаги ҳужжатлар билан танишиш вилоят ҳокими ёки ташкилий-назорат гуруҳи раҳбари рухсати билан амалга оширилади. Йиғма жилдлардаги ҳужжатлар заруриятга қараб “Кадр-4” компютер дастурига ҳам киритилади.\n6. Вилоят ҳокимлиги аппаратида ҳужжатларнинг сақланиши умумий бўлим мудири раҳбарлигида ҳокимлик архивини бошқараётган умумий бўлим этакчи мутахассиси томонидан таъминланади ва ҳужжатларнинг гуруҳ ва котибиятларда сақланиши юзасидан раҳбариятга ахборот бериб борилади.\n7. Тугалланган ҳужжатлар йиғма жилдлари икки йил мобайнида хизматда фойдаланиш учун аппаратнинг гуруҳ, котибият ва бўлимларида сақланади.\n8. Сақланадиган йиғма жилдлар архивга умумий бўлим орқали рўйхат бўйича топширилади.\n9. Ходим ишдан бўшаганда ёки бошқа ишга ўтганда унинг меҳнат фаолиятига тегишли барча ҳужжатлар йиғма жилдлари таркибий бўлинма раҳбари ёки лавозимга тайинланган ходимга далолатнома асосида умумий бўлим мудири иштирокида топширилади.\n10. Масъул ходим ишдан бўшагандан илгари олинган барча меъёрий ҳужжатларни (иш тартиби, иш юритиш бўйича йўриқнома ва бошқаларни) умумий бўлимга топшириши шарт.\nУмумий бўлимда вилоят ҳокимлигига келган барча ҳужжатлар сақланади.\nКорпоратив компютер тармоғи ва ахборот-коммуникация технологияларидан самарали фойдаланиш\n1. Вилоят ҳокимлигида компютерлаштириш ва ахборот -коммуникация технологияларини кенг жорий этиш Ўзбекистон Республикаси Президентининг 2005 йил 8 июлдаги “Ахборот-коммуникация технологияларини янада ривожлантиришга оид қўшимча чора-тадбирлар тўғрисида”ги ПК-117-сонли Қарори талаблари асосида амалга оширилади.\n2. Вилоят ҳокимлигининг ички ва ташқи ҳужжат алмашинувида электрон шаклда алмашиниладиган ҳужжатларнинг улуши барқарор ўсиб боради. Алмашиниладиган электрон ҳужжатлар электрон рақамли имзо билан тасдиқланганда, Ўзбекистон Республикасининг “Електрон имзо тўғрисида”ги Қонунига асосан тўла ҳуқуқий кучга эга бўлади.\n3. Ҳокимлик аппаратида барча масъул ходимларига замонавий компютер ва бошқа зарур жихозлар ишлар бошқарувчисининг буйруғи асосида бириктирилади. Масъул ходим ўзига бириктирилган асосий воситалардан тўғри фойдаланилиши ва уларнинг сақланиши, хавфсизлиги учун шахсан жавобгар ҳисобланади.\n4. Вилоят ҳокимлиги аппаратининг барча масъул ходимларига интернет тармоғи, корпоратив компютер тармоғи, ички ва ташқи электрон почта хизмати ҳамда компютер марказининг малакали техник хизматидан фойдаланиш имконияти яратиб берилади.\n5. Вилоят ҳокимлиги аппаратида барча масъул ходимлар учун вилоят ҳокими томонидан тасдиқланган ўқув режаси асосида доимий равишдаги “Компютер саводхонлиги” ўқувлари ўтказиб борилади.\n6. Вилоятни ижтимоий-иқтисодий ривожлантиришга оид маълумотлар махсус компютер дастурлари ва корпоратив компютер тармоғи воситасида вилоят ҳокимлиги серверида тўпланади, таҳлил қилинади ва улар асосида тегишли чора-тадбирлар белгиланади.\n7. Ҳокимлик расмий веб-сайти доимий равишда янгиликлар билан бойитиб борилади. Веб-сайтда янги маълумотларнинг жойлаштириб борилиши бўйича масъулият вилоят ҳокими матбуот хизмати зиммасига, веб-сайтни техник жиҳатдан такомиллаштириш ва барқарор ишлашини таъминлаш бўйича масъулият компютер марказига юклатилади.\n8. Компютер маркази вилоят ҳокимлигининг локал ва корпоратив компютер тармоғидаги маълумотларни бегоналар таъсиридан, интернет орқали бўладиган ҳужумлардан, вируслар ҳамда хакерлардан ҳимоялайди. Компютер марказига бирор соҳага тегишли маълумотларни шу соҳа раҳбарининг рухсатисиз тарқатиш ҳуқуқи берилмайди.\n9. Вилоят ҳокимлиги томонидан қабул қилинган барча ҳужжатлар электрон кўринишда махсус “Ҳужжатлар банки” дастурида умумий бўлим томонидан тўплаб борилади. Ҳужжатни имзога киритган котибият, имзоланган ҳужжатнинг электрон нусхасини “Ҳужжатлар банки” дастурига киритиш учун умумий бўлимга тақдим этиши шарт.\n10. Кадрлар тўғрисидаги маълумотлар базаси ташкилий-назорат гуруҳи компютерида сақланади ва танишиш учун асос бўлган такдирда вилоят ҳокими розилиги билан компютерга киришга рухсат берилади.\n11. Масъул ходимнинг эътиборсизлиги ёки бошқа айби билан унга бириктирилган компютер техникасига жиддий зарар этказилганда, этказилган зарар масъул ходимнинг ҳисобидан қопланади.\nВилоят ҳокимлиги томонидан назорат ваколатларининг амалга оширилиши\n1. Ўзбекистон Республикаси Президенти Фармонлари, қарорлари ва фармойишлари, Вазирлар Маҳкамаси қарор ва фармойишлари, вилоят ҳокимининг қарор ва фармойишлари бажарилишини ташкил этиш Вазирлар Маҳкамасининг 1999 йил 12 январ 12-сон қарорида белгиланган тартибда амалга оширилади.\n2. Вилоят ҳокимлиги аппаратида ижроси назоратга олинадиган ҳужжатлар:\n- Ўзбекистон Республикаси Президенти Фармонлари;\n- Ўзбекистон Республикаси Президенти Қарорлари;\n- Ўзбекистон Республикаси Президенти Фармойишлари;\n- Ўзбекистон Республикаси Президенти девони баённомалари;\n- Ўзбекистон Республикаси Президенти топшириқлари (ёзма ва оғзаки)\n- Ўзбекистон Республикаси Олий Мажлиси қарорлари;\n-Ўзбекистон Республикаси Президенти Давлат маслаҳатчиларининг топшириқлари;\n- Ўзбекистон Республикаси Вазирлар Маҳкамасининг қарорлари,\n- Ўзбекистон Республикаси Вазирлар Маҳкамасининг мажлислари\n- Халқ депутатлари вилоят Кенгаши сессиялари қарорлари;\n- Вилоят ҳокими қарор ва фармойишлари;\n- Вилоят фаоллар йиғилишлари, ҳокимлик соатлари йиғилишлари ва ҳоким раҳбарлигида ўтказиладиган мажлислар баённомалари;\n- Вилоят ҳокими топшириқлари (ёзма ёки оғзаки);\n- Вилоят ҳокими ўринбосарларининг топшириқлари;\n- Аппарат йиғилишлари баённомалари:\n- рўйхати иш юритиш бўйича йўриқномада белгиланадиган бошқа ҳужжатлар.\nҲужжатларнинг кўрсатиб ўтилган турлари бажарилиши бўйича ишларни ташкил этиш вилоят, туман ва шаҳар ҳокимликлари аппаратлари, корхоналар раҳбарлари, тегишли таркибий бўлинмаларнинг масъул ходимлари томонидан амалга оширилади.\n3. Ижроси таъминланиши шарт бўлган ҳар бир ҳуқуқий ҳужжатнинг назорати, тегишли котибият, бўлим ёки гуруҳлар томонидан алоҳида йиғма жилдда олиб борилади. Ушбу йиғма жилдда:\n- ҳужжатларнинг бажарилишини ва назорат қилинишини ташкил этиш;\n-вилоят, тармоқ ва ҳудудларни ижтимоий-иқтисодий ривожлантиришнинг энг муҳим ва устувор масалалари, шунингдек, узоқ даврга мўлжалланган ҳужжатлар бўйича назорат режасини ишлаб чиқиш ва ҳаётга тадбиқ этиш;\n-тасдиқланган муддатларда тегишли таркибий бўлинмалар, мансабдор шахслар ва ходимлар томонидан амалий чора-тадбирларни амалга ошириш;\n-бажарилишини туман ва шаҳар ҳокимликларида, бевосита корхоналар, муассасалар ва ташкилотларда мақсадли ўрганиш ҳамда вилоят, туман ҳамда шаҳар ҳокимликлари йиғилишларига муҳокама қилиш учун киритиш;\n-туман ва шаҳар ҳокимликлари, бевосита корхоналар, муассасалар ва ташкилотларнинг айтиб ўтилган ҳужжатларни бажариш юзасидан қабул қилинган ўз қарорларининг бажарилиши юзасидан мониторинг ўтказиш бўйича ҳужжатлар жамланади.\n4. Ўзбекистон Республикаси Президентининг Фармонлари, қарорлари, фармойишлари ва топшириқларида, Ўзбекистон Республикаси Вазирлар Маҳкамасининг ҳамда вилоят ҳокимининг қарорлари ва фармойишларида қўйилган вазифаларнинг ўз вақтида ва тўлиқ амалга оширилишини таъминламаган раҳбарлар, мансабдор шахслар ва ходимларга нисбатан Қонунда белгиланган тартибда шахсий жавобгарлик чоралари кўрилади.\n5. Назоратга олинган ҳужжатларнинг бажарилиши тўғрисидаги якуний ахборот назоратдан чиқариш ёки муддатини узайтириш таклифи билан вилоят ҳокимига имзо учун киритилади.\nНазоратга олинган қарор ва фармойишларни назоратдан чиқариш тегишли қарор ва фармойиш билан амалга оширилади.\n6. Назоратга олинган ҳужжатларнинг ижро муддатлари ва бажарилиши тўғрисида назорат-мониторинг шўъбаси ҳар ой таҳлилий маълумот тайёрлаб, вилоят ҳокимига тақдим этади.\n7. Махфий ҳужжатлар бўйича топшириқларнинг ўз вақтида ижросини таъминлаш умумий бўлим мудири томонидан амалга оширилади.\n8. Назоратдан чиқарилган ҳужжатларнинг йиғма жилди назорат- мониторинг шўъбасига топширилади.\nХалқ депутатлари вилоят Кенгаши сессияларини тайёрлаш ва ўтказиш\n1. Вилоятни ижтимоий-иқтисодий ривожлантиришнинг муҳим масалалари бўйича халқ депутатлари вилоят Кенгашининг сессиялари иш режасига биноан, йилида камида икки марта ҳоким томонидан чақирилади.\n2. Ўзбекистон Республикаси Олий Мажлиси Сенати аъзоларини сайлаш бўйича вилоят, туман ва шаҳар Кенгашларининг қўшма мажлиси Марказий сайлов комиссиясининг қарори билан чақирилади ва “Ўзбекистон Республикаси Олий Мажлиси Сенати аъзоларини сайлаш тартиби тўғрисидаги Низом” асосида ўтказилади.\nСессияни чақириш тўғрисидаги қарордан депутатлар сессия очилишидан камида этти кун олдин хабардор қилинади. Сессия, шунингдек халқ депутатлари вилоят Кенгаши депутатлари камида учдан икки қисмининг ташаббусига биноан ҳам чақирилиши мумкин. Кенгашнинг фаолияти ўзининг иш тартибига мувофиқ ташкил этилади.\n3. Халқ депутатлари вилоят Кенгашининг доимий комиссиялари вилоят Кенгаши томонидан тузилади. Уларнинг фаолияти вилоят Кенгаши томонидан тасдиқланган Низом асосида амалга оширилади.\n4. Сессия ҳужжатлари белгиланган кун тартибига мувофик халқ депутатлари вилоят Кенгашининг доимий комиссиялари ва сессияни тайёрлаш бўйича ишчи гуруҳи томонидан ташкилий-назорат гуруҳи ёрдамида тайёрланади. Барча ҳужжатлар сессиядан 5 кун олдин Кенгаш раиси-вилоят ҳокимига тақдим қилиниши шарт.\n5. Ташкилий-назорат гуруҳи Кенгашнинг доимий комиссиялари билан биргаликда сессияни тайёрлаш ва ўтказиш бўйича тадбирларни ишлаб чиқади, қатнашчилар таркибини аниқлайди ва рўйхатини тузади.\n6. Барча тадбирлар вилоят ҳокими томонидан тасдиқланади ва ишчи гуруҳи томонидан мувофиқлаштирилади.\n7. Сессияга таклиф этиладиганлар рўйхати доимий комиссиялар, сессияни тайёрлаш бўйича ишчи гуруҳи томонидан ташкилий-назорат гуруҳи билан ҳамкорликда тайёрланади.\n8. Халқ депутатлари вилоят Кенгашининг ҳар бир сессиясида баённома олиб борилади. Баённома сессия котиби ҳамда ҳоким томонидан имзоланганидан сўнг икки йил мобайнида умумий бўлимда сақланади, сўнгра эса доимий сақлаш учун архивга топширилади.\nСессия баённомалари Кенгаш депутатларининг талабига биноан, уларга танишиб чиқиш учун берилади.\n9. Кенгаш қарорлари ўн кунлик муддатдан кечиктирилмай доимий комиссияларга, ҳокимлик бўлинмаларига, давлат бошқаруви органларига, туман ва шаҳар ҳокимликларига тарқатилади.\n10. Халқ депутатлари вилоят Кенгаши қарорларининг ижро этилиши юзасидан назорат тегишли доимий комиссия томонидан амалга оширилади ва унинг натижалари тўғрисида кейинги сессияда ахборот бериб борилади.\nВилоят фаоллари йиғилишларини ўтказиш тартиби\n1. Фаоллар йиғилиши вилоят иқтисодиёти ва ижтимоий ҳаётига тааллуқли турли масалалар бўйича вилоят ҳокимлигининг иш режасига асосан ҳамда вилоят ҳокими ёки унинг ўринбосарлари таклифига биноан ёки ҳукумат топшириғи асосида ўтказилади.\n2. Фаоллар йиғилишларини тайёрлаш ва ўтказиш билан боғлик тадбирлар вилоят ҳокими томонидан тасдиқланади.\n3. Вилоятни ижтимоий-иқтисодий ривожлантиришнинг чорак ва йил якунлари бўйича фаоллар йиғилишлари Ахборот-таҳлил гуруҳи томонидан ҳокимлик аппаратининг тегишли бўлинмаларини жалб этган ҳолда тайёрланади. Ахборот-таҳлил гуруҳи йиғилишни тайёрлаш ва ўтказиш бўйича тадбирларни ишлаб чиқади, қатнашчилар миқдорини аниқлайди ва бошқа тегишли ҳужжатларни (кун тартиби, таҳлилий ҳужжатлар, баён лойиҳалари) тайёрлайди.\n4. Вилоят ижтимоий-сиёсий ҳаётининг бошқа долзарб масалалари бўйича фаоллар йиғилишлари тегишли ҳоким ўринбосарлари томонидан ташкилий-назорат гуруҳи билан ҳамкорликда тайёрланади ва барча ҳужжатлар беш кун олдин вилоят ҳокимига тақдим қилинади.\n5. Фаоллар йиғилиши баёни уни тайёрлаган ахборот-таҳлил гуруҳи ёки тегишли ҳоким ўринбосарлари котибиятлари томонидан юритилади ва вилоят ҳокими томонидан тасдиқлангандан сўнг расмийлаштириш учун умумий бўлимга топширилади. Умумий бўлим баённи рўйхатга олади, унга тартиб рақам беради. Йиғилиш баёнининг назорат режаси тузилиб, ҳоким томонидан тасдиқланади.\n6. Фаоллар йиғилишлари баёнлари ижросининг мониторинги тегишлилига қараб вилоят ҳокимлиги аппаратининг таркибий бўлинмалари томонидан олиб борилади.\n7. Вилоят ҳокимлиги аппарати ишлар бошқармаси фаоллар йиғилишларини ўтказиш учун зарур шарт-шароитлар яратилишини таъминлайди.\nВилоят ҳокимлиги ҳузуридаги комиссиялар ва бошқа ишчи органлари ишини ташкил этиш\n1. Вилоят ҳокими қарор ва фармойишларини ҳаётга тадбиқ этишга кўмаклашиш, туман ва шаҳар ҳокимликлари, давлат бошқаруви органлари фаолиятини мувофиқлаштириб бориш мақсадида вилоят ҳокимлиги ҳузурида комиссиялар ва бошқа ишчи органлар (кенгашлар, ишчи гуруҳлар) тузилиши мумкин. Комиссиялар ва бошқа ишчи органлар таркиби вилоят ҳокими қарори билан тасдиқланади.\n2. Тузиладиган комиссиялар ва бошқа ишчи органларнинг ҳуқуқий мақоми, ваколатлари ва вазифалари ҳоким қарорида ёки ушбу қарор билан тасдиқланадиган низомларда белгиланади.\n3. Вилоят ҳокимлиги ҳузуридаги комиссиялар ҳамда ишчи органларининг асосий иш шакли мажлис бўлиб ҳисобланади. Мажлисда комиссиялар ва ишчи органлар фаолиятини ташкил этиш билан боғлиқ масалалар кўриб чиқилади. Мажлис ҳужжатлари баёнлар билан расмийлаштирилади ва тегишли ижрочиларга этказилади. Кўрсатиб ўтилган комиссиялар ва ишчи органларнинг мажлис баёнлари уларга бошчилик қилаётган раҳбарлар томонидан имзоланади.\n4. Комиссиялар ва ишчи органлар томонидан кўриб чиқилиши керак бўлган материалларни тайёрлаш ҳамда комиссиялар тавсиялари бажарилишини назорат қилиш апапаратнинг тегишли котибиятлари, бўлимлари ва гуруҳлари, уларга техникавий хизмат кўрсатиш эса ишлар бошқарувчиси томонидан амалга оширилади. Зарурат бўлганда бу материалларни тайёрлашга вилоят ҳокимлиги аппарати мутахассислари ва бошка тегишли ташкилотларнинг мутасадди ходимлари жалб қилиниши мумкин.\nВилоят ҳокими қабулхонасида навбатчиликни ташкил этиш\n1. Вилоят ҳокими қабулхонасида навбатчилик “Вилоят ҳокими қабулхонасида навбатчиликни ташкил этиш бўйича йўриқнома”га асосан ташкил этилади.\n2. Вилоят ҳокими қабулхонасида 24 соатлик навбатчилик ташкил этилади. Навбатчилик соат 9 00 дан бошланади ва келгуси кун соат 9 00 да тугайди. Навбатчилар рўйхати вилоят ҳокимлиги ҳуқуқни мухофаза қилувчи органлар фаолияти, ҳарбий сафарбарлик ва фавқулодда вазиятлар масалалари гуруҳи томонидан ҳар ойнинг 25 кунида келгуси ой учун тузилади ва вилоят ҳокими ёки ҳокимнинг биринчи ўринбосари томонидан тасдиқланади. Оддий кунларда навбатчилар соат 9 00 дан навбатчиликни қабул қилиб, кейинги кун эрталаб соат 9 00 да ўзидан кейинги ходимга қайд дафтари орқали навбатчиликни топширади. Шанба ва якшанба кунлари навбатчилик икки қисмга бўлинган ҳолда ташкил этилади. Эрталаб соат 9 00 дан кечқурун соат 18 00 гача ва кечқурун соат 18 00 дан эрталаб 9 00 гача.\n3. Байрам кунлари навбатчилик алоҳида тузилган жадвал асосида ҳоким тасдиқлагандан кейин вилоят ҳокими ўринбосарлари ва вилоят ҳокимлиги аппарати гуруҳ, бўлим ва котибиятлари раҳбарлари томонидан амалга оширилади. Бундай кунларда котибият, бўлим ва гуруҳ раҳбарлари вилоят ҳокими қабулхонасида, вилоят ҳокими ўринбосарлари эса ўз хизмат хоналарида бўлишлари лозим. Навбатчиликнинг кейинги куни навбатчилик вақтига мутаносиб равишда белгиланган тартибда ходимларга дам олиш вақти берилади.\n4. Вилоят ҳокимининг рухсатисиз жадвалдан ташқари ходимларнинг навбатчилик қилишлари, навбатчилик вақтини ўзгартиришлари ёки бошқа ходим билан алмаштиришлари таъқиқланади.\nБелгиланган вақтда навбатчиликка сабабсиз келмаслик ҳолатлари меҳнат интизомини бузиш сифатида баҳоланади ва бундай ходимларга нисбатан интизомий жазо чоралари кўрилади.\n5. Навбатчиликни ташкил этиш учун масъулият вилоят ҳокимлиги ҳуқуқни мухофаза қилувчи органлар фаолияти, ҳарбий сафарбарлик ва фавқулодда вазиятлар масалалари гуруҳи раҳбари зиммасига юклатилади.


Қўйнидан тўкилса, қўнжига! Ким Чен Ин ваколатларининг бир қисмини синглисига топширди | Qalampir.uz\nҚўйнидан тўкилса, қўнжига! Ким Чен Ин ваколатларининг бир қисмини синглисига топширди\nОлам\t23 Август 12:42 5056\nШимолий Корея етакчиси Ким Чен Ин баъзи ваколатларини Шимолий Кореянинг юқори лавозимли амалдорларига, шу қаторда 32 яшар синглиси Ким Ё Жонгга топширди. Бу ҳақда Жанубий Корея разведкасига таяниб “Ёнҳап” хабар бермоқда.\nМавжуд маълумотларга кўра, Ким Ё Жонг Пхеньяннинг АҚШ ва Жанубий Кореяга нисбатан сиёсатини ўз қўлига олади. Бундан ташқари, давлат миқёсидаги ишларни ҳал этиш ҳам унинг зиммасига юкланади. Бу билан у мамлакат раҳбариятида “иккинчи одам” мақомини олмоқда.\nАммо у Ким Чен Иннинг мамлакат раҳбари сифатида вориси бўлади, дейишга асос йўқ. "КХДР етакчиси ҳанузгача тўлиқ ҳокимиятни сақлаб турибди, аммо у аста-секин топширилади", деб ёзмоқда BBC Жанубий Корея разведкасининг хулосаларига иқтибос келтириб.\nВаколатларни тақсимлашга кўра, Вазирлар Маҳкамаси раиси Ким Док Хун ва Давлат кенгаши раисининг ўринбосари Пак Бон Ду мамлакат иқтисодиётини бошқариш билан шуғулланадилар. Яна икки юқори лавозимли мансабдор шахслар қисман мудофаа масалалари бўйича жавобгар бўладилар.\n“Ёнҳап” манбаларининг сўзларига кўра, бундай сиёсат Ким Чен Ин бошдан кечираётган стрессни минималлаштиришга, шунингдек Шимолий Корея раҳбаридан "сиёсатдаги муваффақиятсизликлар" учун жавобгарликнинг бир қисмини олиб ташлашга қаратилган.\nСингил Ким Ё Жонгнинг КХДР сиёсий тузилмасидаги мавқеи бир неча ойлардан бери муҳокама майдонининг асосий мавзуси бўлиб келмоқда. Шу йилнинг апрель ойида Ким Чен Ин журналистлар назаридан ғойиб бўлди – у 20 кун давомида жамоатчилик олдида кўриниш бермади. Кейин халқаро оммавий ахборот воситаларида Шимолий Корея раҳбарининг жиддий касаллиги ва ҳатто унинг ўлими ҳақида миш-мишлар тарқалди. Баъзи кузатувчилар, агар миш-мишлар ҳақиқатга айланган бўлса, унда унинг синглиси КХДР раҳбарининг вориси бўлиши мумкин деб тахмин қилган.\nОрадан бироз вақт ўтиб, 1 май куни Ким Чен Ин Пхеньян яқинидаги Сунчеон шаҳрида ўғит ишлаб чиқарадиган заводнинг очилиш маросимида иштирок этди.\nБу орада эса Ким Ё Жонг кузатувчилар диққат марказига тушди. Чунки у Шимолий Корея етакчисининг барча муҳим халқаро учрашувларида – Жанубий Корея Президенти Мун Чже Ин, Хитой раҳбари Си Цзиньпин ва АҚШ Президенти Дональд Трамп билан бўлган музокараларда иштирок этди.\nБунгача у Жанубий Кореянинг Пхёнчхан шаҳрида бўлиб ўтадиган 2018 йилги Олимпия ўйинларида делегация таркибида бўлган.\nКим Чен Ин Шимолий Корея Ким Ё Жонг\n21 Сентябрь 14:55 45713\n19 Сентябрь 15:44 24962\n19 Сентябрь 13:59 19625